url: =Piantit (France) Painathu 1917-1918 :: ZOMI DAILY\nposted on 11 August 2011 at 12:17 pm Lomkholna: Article, History\n1. Thu masa: Leitung galpi khatna 1914 kumin hong om ciangin England kumpi in gal huh dingin Ukpipa kiangah a na ngen a, Ukpipa Hau Cing Khup in gal huh ding mi 1033 na ngah sak hi. Tua te Piancit pai dingin 1917 May 27 ni lianin ih pu ih pate Tedim panin na ding khia uh hi. Piancit gam a tun uh ciangin gal leh sa mai-ah na semin kum 1 leh kha 6 sung na tam uh a, 1918 August kha-in Tedim na tung kik uh hi. Gal sungah thauvui thautang mai-ah na a sep lai-un inn lam zong thei dingin kilam en nawn hetlo uh hi ta leh mi 23 lo buang cidamin Zogam na zuan kik uh a Piancit pai ngei a hi Ka Pu Khualsuan (Phaiza) in hong gen ciangin “Tuipi tungah sun 40 leh zan 40 ka pai uh hi. Tuipi sungah ni sialpi cia-in hong suakin sialpi cia mahin tum kik hi. Tuihualte lian lua mahmah ahih manin thaupi tawh kikap kham zel hi,” ci-in lamdang a sakna thu leh a tuak khak thute hong gen ciangin zaknopsa-in a mai-ah kamka heuhau liangin ka ngai thei zel hi.\n1917 May 27: Zingsang nai 10:00 Tedim panin Dimlo-ah giak uh hi. 1917 May 28: Dimlo panin Thangpi-ah giak hi. 1917 May 30: Tulsuk panin Kawlpi-ah giak hi. 1917 May 31: Kawlpi panin Gun khawm tung uh a, Gun khawm panin tum theih a tuamtuam tawh na muak uh hi. 1917 June: Gunkhawm panin Tembaw tawh Myanyanah zan thum tam uh hi. 1917 June 8: Myanyan panin Yangon tung uh hi. Sya Po tha in zing an nekpihin France pai ding teng, zatep bu nih, Khakhi puan-ak khat tek, pheituam khat, puan-ak tungsilh khat maimul khat leh sunsiah phel khat tek pia uh hi. 1917 June 9: Zogam panin a ki kha sukte tawh mangpha kikhakin, Yangon pan Tembaw tawh ding khia uh hi. 1917 June 13, Nitak nai 5:00 India Khuapi Culcutta tung uh a, Keizangte Khoigin a kam sung meima-inZato kahin Zato panin si hi. A luang mei tawh hal ding deihlo uh a hih manin, Vung Zakham maikai-in Khuapi pan tai 15 a ki gamlatna-ah vui uh hi.\n1917June 24: Nitak nai 5:00 Culcutta pan Meileng tawh Bombay pai hi. 1917June 28: Nitak nai 6:00-ah Bombay khua tungin Zato-ah ki ensak uh a, khua vot thuak zolo mi 15 ciah sak uh hi. 1917June 29: Nitak nai 3:00 Sente¡ö Tembaw tuangin Bombay pan ding khia uh hi. Arabia tuipi tungah ni 13 sung paisuak uh hi. 1917 July 14: Nitak nai 5:00-in Eden huan tung uh a Inn sung lutpah theilo uh hi. Nai.7:00Pm, ciang lut thei uh hi. 1917 July 17: Eden pan Tembaw tawh ni 4 sung pai uh a, Izipt gam Suez canal zuan uh hi. 1917 ni 21 ni-in, Suez tung uh a, Tua kikal sehnel gam bekbek a hi hi. Suez canal pen Englandte¡övanleng phualpi hi a, a galvanlengte uh muhnop sa mahmah uh hi. 1917 July 26: Nitak nai 6:00 Suez Khuapi panin Meileng tawh pai uh hi. 1917 July 27: Zingsang 8:00 Egypt gam Alexandria khuapi tung uh a, nitak lamin Tembaw tawh paisuakin Italy gam Toronto khuapi tung uh hi. Tua mun pen nisat mahmah na mun hi a, amau¡ö suan tawm singkung bek po hi. Sing hamsa mahmah hi. Tui nisa-ah lumsak masa-in tua khit ciangin meitungah suang pan uh hi. Sing kung tungah Toktol tam mahmah ahih manin, Toktol khua ci-in ciamteh uh hi. 1917Augustni 6 ni-in. Toronto khua panin meileng tawh ni 8 sung pai-in, Moh leh niangtui bekbek tawh vakin nuamsa mahmah uh hi. 1917August14: Franch Khuapi Marselles a tun uh ciangin, Khasum Rs. 50/- Oversea Allowvance Rs. 100/- sang sak uh hi. Sukte leh Sihzang mi teng, No.61 Labour Corp min pia-in, Kamhau¡ö mi No. 62 Labour Corp min pia a, Capt, Rund-all in uk hi. 1917 Aug 24: Marselles khua panin meileng tawh ding khia kikin, England leh Germanyte¡ö kikapna mun Bikot camp 1917 August 27 ni-in tung uh hi.\nBrazil camp a na semte khen 78, pha uh a, tua sung panin No. 61 leh No. 62, Labour corpte¡ö hanciamna leh nasep siamna minthang mahmah a hih manin, Kumpi King george V. in, ¢¨Ki mu nuam ing,¡ø ci a hih manin, a kimu dingin corp 2 sung panin ki teng khia uh hi. Tuate Kumpipa tawh kimu dingin, 1918 Marc ni 9 ni-in ding khia-in, ni 10,ni-in, Boulogue khua pan Tembaw tawh English Channel kantanin pai uh a, nitak nai 4-in England Tembaw khawlna tung uh hi. Tua panin Meileng tawh pai-in, nitak nai 9-in London meileng khawlna tung uh hi. Tua lai-ah Uliante in na dawn uh a, Indiate¡ö tunna inn khat (9th Floor) tung sak uh hi. Tua inn deipi sungah Prime Minister leh Minister dangte in na muak uh hi. Zingsang nai 11, ciangin kumpipa tawh kimu ding leh, galkap puan silh ding vaikhak uh a, khut kilenin kikhen uh hi. England Kumpi in a khangkhangin atenna Buckingham place-ah Kumpi King george v. tawh kimu ding a pai teng:-\nKumpi inn sungah naupang kum 12 gual a pha mi 150-te in, Kumpipa lungnopna dingin, nisimin Benkhaza (Music) tumin lam zel uh hi, ci-in ki gen hi. 1918 March 12, ni-in Parliament kikhopna-ah kahsak uh hi. A pai ma-un Kumpipa Zum khan vel masa uh hi. Parliament kikhopna inn sung a lut uh ciangun, mipite in zahtakna pia-in ding uh hi. Kikhopna a man uh ciangin, Kawlgam Governorpa in, a innah moh leh niangtui tawh vak hi. Tua lai a nasep sin Kawl mi 13-te tawh, kiho khawmin nitak ciangin Cenima etpih uh hi. 1918 march 13, zingsang an nek khit ciangin, ganhing khawina (Zoo) en uh hi. A ciah uh ciangin Whiter leh whiteson companyte in, Singgahtui tawh vak hi.\n1918 March14 ni-in, England Kumpi a sem ngei khempeuh leh, vaihawm ulian khempeuhte¡ö laizangah, Kumpi King george V. 4-te¡ö innkuan lim omna etpih uh hi. Tua mun a cing galkap khat, Songtheu in milim sa-in a khamul a lawnsak kha hi. Tua lai pen milim lah mihing kisa, mihing lah milim kisa thei hi, ci-in gen uh hi. Nitak lam ciangin, Kham leh ngun ki bawlna sik namkim leh van tuamtaum kibawlna munte en uh hi. 1918 March 15 nitak an nek khit ciangin, London khua nawl a om vanleng bawlna mun etpih uh hi.\nLampi gei vanzuaknate- ah, a van man zah ding sum kikhia-in, Switch ki mek leh a leinop van pusuak hi. 1918 March 20 ni-in ciah kik ding gelna a om hangin, Germany galkap a kiman tul 300-te puakna-in Tembaw teng kizang ahih manin, ciah theilo uh hi. 1918 March 22, ni-in London pan ciahkhia-in, Brazil camp a tun uh ciangin, England galkap lut theihna ding lai tunga, galkap a suak nuamte galkap dan sin dingin Lyons camp-ah kisuan uh hi. Tuate pai khiat ni zanin, thautang koihna innpi bomb in kha a, tua munah ki om ngam nawnlo-in mundangah kitai hi. Galtaina mun panin, England galkap a suak nuam lote inn lamah ciahsak hi. England galkap suak a, Lyons camp a galkap sinte a nuai abangin za kipia hi:-\n(Hih teng pen 1st World war hun sung a site¡ö hanah kivui a, limtakin hancing te’n cing uh hi).\nLaimai 375 a pha Zomi khat ading a thupi mahmah “Zomite’ Ngeina leh Innpite’ tangthu” cih laibu zong ki zo siangta a Korea a om Zomi pawlkhatte’ tungah zong bu 20 tang bang ki hawm khin hi. Pasian’ hong deihsakna a om leh kawlgam panin a sawtlo-in hawm khia nuam ka hih manin a kihawm khiat zawh hunah tha nong piak tek nadingun zong hong zasak khol ing.\nPrevious: Finland Gamthu ~ Anthony Lian\nNext: Zomi kiciaptehna Thau – Zothau (Flintlock)


timestamp: atn

url: =USA, Nashville aom ansai sungah thaukikapna piang, mi 4 si, adang tampi liam :: ZOMI DAILY\nposted on 22 April 2018 at 10:04 pm Lomkholna: News, Sawltak, USA, World\nUSA, Tennessee State sungah thautawi pasal khatin mi 4 kaplum in, adangzong mi tampi kapliam cih Fox News pan kiza hi. Tua thautawipa pen puansilh bangmah neilo aguaktang (Naked Gunman) kici hi.\nTennessee State, Nashville khuasung aom Waffle House kici American Restaurant Chain sungah Sunday zingsanglam in thupiang ahihi.\nPolice te genkhiatna ah tua thautawipa pen amin Travis Reinking ci uh a, kum 29 aphakhin khat kici hi. Sunday zingsanglam 3:25amhunpawl in Waffle House kici Restaurant sungah anne in atu hithiat Customers te thautawh akapgawp cimawk hi.\nHih buaina apiangna Waffle House pen Nashville City khuapi ii Southeast lamsang ah aom khuakhat hi a, nashville panin tai 16 Miles bang agamlakna ah aom khuakhat ahihi.\nMetro Nashville Police te genkhiatna ah tua thautawipa pen aguaktang (Naked) ci uh a, thautawh mi akapkhit ciangin tuaphual panin taikhia vingveng ci uhhi.\nMetro Police Department panin Don Aaron kici Officer khatin agenkhiatna ah tuzingsang in pasal guaktang in apaikhat amukha peuhmah in Police Department amanlang in hong zasakpah un ci’n WTVF panin genkhia hi.\nOfficer pa’n agenbehna ah thautawipa in amasa in Restaurant apualam ah mi 2 thautawh kaplum masa hi. Tuakhit ciangin Restaurant sungah lutphei in asungah atu Patrons te kapphei leuleu a, tualai ah mi 1 peuhmah siding hi ci’n genkhia hi.\nTua Waffle House kuamsung ah aom te’nzong puansilhlo guaktang pasalkhat tua kuamteng ah kamukha uhhi ci’n genkhia uhhi.\nWaffle House ah Director of PR and External Affairs asemlaitak ahi Pat Warner in agenkhiatna ah hih buaina hangin Nashville muntuamtuam aom Waffle House pan Management te’nzong huhding uh cihi. Tualo adang dotna khempeuh pen Metro Nashville Police Department te tungah nadong uh ci’n genkhia hi.\nMore: Pakistan gamsung ah Christian innkuankhat sungpanin mi 4 thautawh kikaplum\nWaffle House family te adingin ki khasiatpih, ki lunghimawhpih mahmah a, akua mapeuh in thungetna ah helciatni ci’n Pat Warner in genbeh hi. Thautawipa pen matding in kumpi thunei te’n azonsan laitak uh ahihi. Sawltak #zomidaily\nPrevious: Ka lametna alianpen in Siamsin te hi\nNaupang kum 9 aphapan khatin Bus golpi khat gu in Minute 40 sung hawlkawikawi


url: =Tuhun leitung mipilte leh Pasian :: ZOMI DAILY\nposted on 7 May 2016 at 9:12 pm Lomkholna: Biakna, News\nKawl gam pan USA ka tunciang in Kawl gam ah ka muh khak ngei khol loh Dinosaur guh lim tuamtuam ka mu kha koikoi a, “Lawmte’n dinosaur it phadiak uh ee!” kei leh kei ka ci thei zel hi. Tua ciang bek tawh hi lo in, sang naupangte in a sang kahna uh ah, mihingte zawng peuh ngau peuh tawh kibehkhat cih dan in a sin uh khawng ka nung theihtheih ciangin um ngam lo phialin dah huai mahmah ka sa hi. Tua ngaihsutna pen kikhel tohtohna, evolution theory kici a, a ngaihsun khia pa’ min pan kila in, Darwin upna(Darwinism) zong kici hi. Hih Darwin upna leh Laisiangtho ah Pasian in mi a bawlna, Creationism pen kilehbulh lian ahih manin, khat a maan leh khat khial hamtang ding cihna hi pah hi.\nBang hangin, mi 100 lak ah Pasian bia 75 bang a omna gam ah Laisiangtho tawh kituak lo thute kumpi sang ah kisin sak hiam? A beisa 1860 ma ciangciang, kumpi sangte ah Pasian in mihing leh nate a bawlna thu kisin sak hi. Kikhel tohtohna thu ong minthan ciangin kumpi sangte ah kisin sak hi. Leitung galpi masa khit lam ciangin Pasian’ thu-um William Jennings Bryan in kumpi sangte ah sin sak nawn loh nading makai in ong vaihawm a, lawhcing lua lo dan in ka mu hi. Tennessee ah bel kikhel kik sak hi [http://en.wikipedia.org]. 1981 kumin Arkansas state ah mihingte /nate Pasian in a piansakna kumpi sang ah kihilhna ding thukham bawl ding a hanciam uh a, a tawpna ah zo uh hi. Luciana ah zong tua bang dan mah hi in a tawpna ah lel uh hi. [http://www.religioustolerance.org/evhist.htm].\nStates tuamtuam ah, kihanciam zel in kilel den mawk ta hi. Hih kikhel tohtohna thu pen kumpi sangte ah nakpi zungkha ahih manin damdam in Pasian’ thu-um mi kiam semsem hi. 1985 kum in Watchtower Bible and Tract Society pan akibawl khia, “Life- How did it get here? By evolution or by creation?” cih laibu page 21 na ah, mipilte in kikhel tohtohna thu bek nakpi in la uh a, a man lohnate imcip in sang ah kisin sak ahih manin mi tampi tak in, thu man thu tak in um ta uh a hihna gen hi .\nTua laibu a kibawl a kipan tu dong Pasian’ thu-um ki-kiam semsem lai ding hi. Hih bang upna pen Pasian kici om lo hi, a ci-te aa ahi hi. A lamdang khat ah, USA ah Pasian um lo(Atheist) mi 9 % bek om hi na pi lai sinna sangte ah amau’ upna tawh ukcip zo mawk uh hi. Tua ban ah, pilna sang a sin seemseemte in Pasian’ thu upna taisan in Pasian om lo hi cih lam ah pial pahpah uh hi, ci lai uh hi[ http://atheistempire.com]. Hih mite’ thu tawm en ni.\nAmerican Atheists, ki ci Pasian om lo kipawlna pen 1963 kum in US ah kiphuan khia hi. Amau gammial nasepna pen kumpi sangte ah Pasian’ thu tawh kimakaihna tuamtuam thungetna cihte bei sak ding, Laisiangtho tawh kilehbulh upna ahi, kikhel tohtohna thu kumpi sangte ah sin sak ding, kumpi leh biakna khen khia ding cih ahi hi [ http://www.atheists.org ]. 1960 a kipan kumpi sangte ah Pasian’ pian sakna thu hilh kik ding hanciamna tuamtuam a om ciang a mau zong kipawlna tawh a kipan uh hi dingin ka um hi. A taktak in, leitung ah hih bang upna pen 1859 khit, Darwin in a laibu a bawl khit lam a kipan kician takin ong khang to hi.\nAmau’ aa dingin, Darwin ’ laibute pen a laisiangto( ei aa dingin lai nin) uh ahi mai hi. A dah huai mahmah khat ah, mipil pipi pawlkhat in sang thei uh hi. 2008 kum in Chicago pan a kibawl, The World Book Encyclopedia laibu page 426 ah, Darwin in a gen, kikhel tohtohna thu( evolution theory) pen mihing guh/ ganhing guh lei sung pan a kimuh kikna tuamtuam tungtawn in leitung mipil a vekpi phial in thu takin sang ta uh hi, ci hi.\nLeitung ah Pasian cih bang om lo hi cih upna a nei, gam thupi zaw deuhte pen- Sweden 85 % , Japan 65 % , Denmark 80 %, Norway 72 %, South Korea 52 %, Germany 49 %, Britain 44 %, Australia 25 %, New Zealand 22 %, Singapore 13 % leh USA 9 % ahi hi. Gam tampi om lak ah et theih pak ding hih teng i la khia hi[Zuckerman, Phil. “Atheism: Contemporary Rates and Patterns”, chapter in The Cambridge Companion to Atheism, ed. by Michael Martin, Cambridge University Press: Cambridge , UK (2005)]. USA mite in Pasian’ pian sakna leh Darwin gen kikhel tohtohna koi um zaw cih lungsim kaih khopna(poll) om thei den a, Pasian’ pian sak hi a ci lamte in 54 % ciangciang tawh zo zel uh hi. A hi zongin Pasian’ thu um a tam na zah in cih taak ka sa kei hi. 1859 khit, Darwin kici mipa’ khat ii muhna hangin leitung ah kha lam khuamialna ong kizeel hi.\nA taktak in hih pa pen Pasian’ thu um khat mah hi. Ganhing lam(zoology) leh leisung lam(Geology) pilna thuuk a nei khat hi a, 1831 December kha a kipan Beagle teembaw pi tawh leitung mun tuamtuam veel koikoi ding in a pu mipilte tawh kithuah kha hi. Tuipi nawl ah, a tuah khak singkung, ganhing leh na tuamtuamte thuuk tak in ngaihsun in kantelna a bawl pahpah khat hi. Chile, Peru, South America, New Zealand, Brazil, South Africa leh Australia dong pai koikoi uh a 1836 October ni 2 in England tung kik uh hi [Charles Darwin: The Origin of Species and the Voyage of the Beagle, Everyman’ Library, New York, page 17-517].\nPasian in ganhingte a ma’ dan khat( law) tungtawn in bawl hi cih upna a nei gige ahihna pen hih a khualzinna pan a ciah dong a upna hi. Tua teng kawmkal ah, a it mahmah a tanu khat in 1851 kum in a sihsan ciang na sa lua in Pasian a upna bei hi. Nidang in a thu kantelna ah, Pasian in a bawlna, Creation cih pen la khia in, leitung paizia( Nature) tawh khek hi. 1859 kum in Ganhing cii tuamtuam a pian zia, The Origin of Species, bawl khia a, 1871 kum teh mihingte pian khiatna(The Descent of Men, and Selection in Relation to Sex) laibu Laisiangtho tawh kilehbulh takin ong bawl khia hi.\nTua thu pen a deih vanglakte in naak deih mahmah uh a, Germany ah Nazi makai Hitler in ong ngah kha hi. Mihingte pen ganhing mawkmawk khat bangin ong ngaihsun ta ahih manin mi that ding cih pen khensat hak sa het lo hi. Mi a tultul in that lel hi. A dam pha lote, kimanna a nei lo ding naupangte pen that mengmeng lel hi. Amau minam sung mahmah ah zong, minam lianpi suak ding deihna tawh ta tampi neih loh ding hanthawn hi. Mi tawm leh neek leh dawn a kipan vanzat kicing ding cih bangin a ngaihsutna pen Darwin in a thu bulphuh “ Natural Selection” pan a ngah sawn ahi hi. Pasian’ thu um Richard Weikart in a laibu bawlna sung ah Darwin tung pan ong piang khia upna hangin mi tampi in a sih lawhna thu tampi at hi.[ From Darwin to Hitler: Evolutionary Ethics, Eugenics and Racism in Germany , 2004, page 233]\nLeitung mipil khempeuh in hih thu um tuan lo uh hi. Leitung pilna tuamtuam ah kibulh thei ding tawh a kibat hangin a kitaangsam lai mihing guh leh ganhing guh pawlkhatte tawh kilak thei nai lo ahih man in thu tak in sang zo lo hi. Laisiangtho lam pan, Pasian in bawl hi cih pen a thu bek tawh kigen thei a, leitung pilna tuamtuam ah kibulh thei lo ahih man in Laisiangtho a um lote’n ong zat pih thei lo uh hi. Tua ban ah, ih Laisiangtho ah vantung a cih pen koi lai ah om hiam ci in zawn sawm le hang, pawlkhat in a kimu thei lo kha gam(sih nawn lohna) hi ci ding a, pawlkhat in a kipatcil in aksi leh ni/khapite vantung ah koih(Gen 1:18) ahih ciang a taktak in a om mah hi ci ding hi.\nCihnopna ah, Laisiangtho a umte mahmah in zong, ih theih dan kibang lo lai ahihna gentehna khat kong gen pak ahi hi. Ahi zongin, Pasian in leitung vantung leh mihing nate bawl hi cih Laisiangtho umte’ genna tawh a kilamdang lo, leitung pilna tungtawn in a kimu khia ngaihsutna nam khat Seattle ah piang khia a, gam dang mipil(scientists) pawlkhat tawh kizom uh hi. A makai pipa pen University of California ah Law lam ah sangsia a seem Phillip E. Johnson hi a, 1990 kum pan a kipan khia ahi hi[Thomas Woodward: Doubts About Darwin , Baker Books, 2004, page 19].\nTua pen intelligent design(ID) kici a, na khempeuh a hih khat om ding hi, a om sa khat peuh nih leh thum suak toto in a kikhel toto hi lo ding hi cih upna hi. Gentehna in meikang khawng, mi kithat khawng a om ciang, a seem khat zon loh pha mawh hi. A geel/ a bawl khat a om ciang bek in a piang hi bek hi. Tua pen Pasian zong hi thei, Pasian lo zong hi thei cih upna hi. A tawpna ah Pasian’ thu-umte in Pasian mah ngawh loh phamawh ahi hi. Mihingte ci leh sa sung ah molecule-te leh pumpi sung ah na aseem diamdiamte ih et ciangin geel na lo pi in mawk pian zuahzuah theih ding hi lo a, lamdang mahmah hi.\nDarwin hun lai in, ci leh sa sung tawng-a mit tawh muh zawh loh sa them (molecule)te kimu thei nai lo ahihman hi ding hi, ci in ID upna a neite in gen sia uh hi. Tu hun Darwin a umte leuleu in, a tawpna ah nate a bawl/geel pen koi hiam cih kilak thei kei leh thu tak in kisang thei tuan lo hi, ci uh hi. Leitung dang a hi, Mars ah nuntaakna a om leh tua tung pan zong ei omna leitung ah nuntaakna a pian zia kithei ding, Pasian om lo ahihna kician ding ci in Mars ah bang om cih theih ding hanciam uh hi.\n1960 khit lam in Mars leitang pan huih lak ah kileh koikoi ding a a bawl uh thu kantelna mutpuak vanleng (Balloon Mission) in a sanna 30,000 ft- 130,000 ft kikal ah mit tawh muh zawh loh nuntaakna nei ganhing neute ( microbial life) om cih mu uh hi. Tua nangawn pen leitung pan a ken khak uh hiam cih a um lote’n muangmawh leuleu hi[Hugh Ross: The Creator and the Cosmos, NavPress, 1993, page 145]. Pasian om lo hi, cih pen tu laitak mipilte’ muh khiat nop thu khat leh a hanciamciam uh ahi hi.\nTu hun ciangin USA -a pilna sang zaw sinna University sangte ah Darwin upna kibulphuh in na kiseem hi. Sangsia Pasian’ bawl sakna thu a gen khate a nasep kitawp sak in nasep dang zong ngah kik sak nawn lo hi. Mipil te in Darwin upna dung zui in tel beh na ding kantelna(research) bawl uh a pawlkhatte in a kilehbulh ID upna mukhia zaw hi. Tua bang mite sang pan kitawp sak pah hi. Darwin upna a dong kikkikte sangsia pan kihem khia ziauziau hi.\nSangsia pawlkhatte a up loh uh hang, a nasep khahsuah nuam lo uh ahih manun bang mah pau ngam lo uh hi. Kumpi in hih upna pen a thu tak in la ahih manin, a dangte pen thu don nawn lo hi. Damdam in a dang upnate bei lel ding hi cih tawh kithusim nawn lo hi. Gam khempeuh ah pilna sangte hih bang dan hi tuan lo hi. A suakta mahmah a minthang USA in pilna lam ah suahtaakna ( Academic Freedom) nei lo hi. Poland ahih leh, Pasian in leitung a pian sakna kihilh sak in, kikhel tohtohna(evolution) pen thu man thu tak in sang lo uh hi.\nHih Pasian’ thu tawh kituak lo, kikhel tohtohna thu a man lohnate gen theihna US kumpi ong piakna ding tu laitak Pasian thu umte in a hanciam laitak ahi hi. Hih thu a lunglut kha-te in, hih http://www.expelledthemovie.com website ah hawh ding zong kong hanthawn hi. A makai pa Ben Stein in documentary movie khat bawl a, lungsim ong su kha sak mahmah hi. EXPELLED: No Intelligence Allowed, cih thu lu tawh hi a, 2008 February kha sungin a kibawl khia ahi hi.\nGalpi nihna hun lai in, dawi mangpa in hih upna pen Hitler tung ah na guang a, leitung bup khem dingin na kipan hi. A zenzen in, Hitler in gal zo bang na hi leh, hih Darwin upna tawh leitung zaancip dingin ka um mawh hi. Pasian in leitung keem lai ahih manin, tua hanciamna taangtung lo hi. Tu hunciang in, dawi mangpa in lampi dang khat tawh na ong seem leuleu hi. US leh gam lian zawdeuhte’ sung ah hih upna khaici ong vawh hi. A diakdiak in, US pen nget in a neekneek inn khuamte tawh kibang ka sa hi. A thupit lam ong thei sak khol lo in, ong awl mawh lo sak hi.\nTua ahih manin, pilna sin Zomi khangthakte in inn pan leh biakinn pan mahin ih upnate a ngahna ding uh khatciat in hanciam ding kisam hi. Amau ong muhna ah zong et teh huai khat a hi zo dingin Topa’n thupha ong pia ciat ta hen! Source: USA Thupuak, Vol 3 Issue 2, Column 11-14\nPrevious: Tate tungah Nu/Pa hoih hi ding\nNext: US Republican leh Democratic Party ki lamdanna


url: =Malaysia, Johor ah Operasi lutin gamdangmi 111 kiman, Myanmar 22 kihel :: ZOMI DAILY\nposted on 18 September 2017 at 10:06 am Lomkholna: Malaysia, News, Sawltak, World\nMalaysia, Johor State sungah gamdangmi phalna kician neilo in nasem “illegal foreigners” akigawm in mi 111 kimankhia hi ci’n zanni in Immigration Department te’n genkhia hi.\nJohor State sung aom Senai Industrial Area sungah State Immigration Department te makaihna tawh Operasi abawl uh hi a, nasem te omna leh giahna Worker’s Hostel teng asikgawp uh ahihi.\nDepartment director-general Datuk Seri Mustafar Ali in agenkhiatna ah akiman gamdangmi tepen Bangladesh gammi 46, Myanmar gammi 22, Nepal gammi 17, Indonesia gammi 11 cihbang in kimankhia cihi. Tuaban ah Vietnam, Philippines, Indina, Sri Lanka, China, Pakistan gammi pawlkhatzong akiman lakah kihel uh cih kiza hi.\nTuaban ah Bangladesh gammi kum 48 aphakhin khatzong kiman a, tuapa pen Puaisa (Agent) khat hiding in ki ummawh hi. Operasi alut laitak in hihpa zong akimante lakah kihel a, hihpa khutsung panin Passport honkhatzong ki mukhia hi. Tua Passport tepen nasem te tungah ahawmding in apailaitak akiman hi ci’n Sunday ni in Immigration Department te’n Statement akhahkhiatna ah genkhia hi.\nTuaban ah Agent pa ii mawtaw zatlai zong kimanin, Passport honkhat mahtawh kiman hi. Tuabek thamlo UN Card atuh “Fake” honkhat leh abawlna in akizang Laptop khatzong kiman hi.\nTua akiman gamdangmi tengpen “Immigration Act 1959/1963 and Immigration Regulations 1963” thukhun tawh kizui in thu kibawlding cih kiza hi. Operasi pen Construction Site leh Factory pawlkhat ah lutkiaukiau theizel ahih manin, adiakdiak in UN Card neilo in nasemte kidop siamding thupi dinghi.\nRelated: Malaysia, Johor State sungah Operasi lutin, gamdangmi 315 kiman\nUN Card natawi hanginzong lungnop luat, kipum muanluatding hituanlo hi. UN Card tawh thongakia, Camp sungatung tampitak omkhin hi. Na UN Card pen Malaysia gamsung ah naseptheihna “Work Permit” tetawh akibang hizenzenlo cih phawkdet huaihi. Hongki matkhakleh kumpi thunei te’n thukhun tuamtuamtawh thu hongbawlthei cih phawk huaihi.\nBanghanghiam cihleh pawlkhat in UN Card kineisak lualiang in, kumpi thunei khatpeuh in thu asit ciangin thusimmello, zahtak mello in UN Card khawng lotpheiziau, a utbang in nadawng kikziauthei uhhi. Malaysia gamsung ah Myanmar gammikhat thukhun tawh kituak in Legal takin nasem in aomtheih nadingin Passport aneih masak kul a, tuabek thamlo Work Permit kiciankhatzong aneihkul hi. Tuate ihneih keileh “illegal foreigners” ci’n hongki ciamtehziau ahihi. Sawltak #zomidaily\nPrevious: Lawmngaihnu paak piadingin inndawl 5 na ah mawtaw domtosak\nNext: KL khuasung sanginn meikang pen akihalsak cimawk, mi 23 takin sihlawh


url: =Kumpi Nihnate 6 | Siantongluan.net\nKumpi Nihnate 6\nKumpi Nihnate 6 |\nNi khat, kamsangte khat in Elisha kiangah, "Thei in, nangma khutnuai-a om kote tenna mun kote-a dingin neulua hi.\nKote Jordan-ah hong paisakin kote in singluang khat ciat la-in ka tenna ding uh mun khat ko hong bawl sak in," a ci uh hi. Tua ciangin amah in dawngin, "Pai un," a ci hi.\nTua ciangin amaute khat in, "Na nasemte tawh kuan kawm ding hong ut in," a ci hi. Amah in dawngin, "Kong kuan ding hi," a ci hi.\nTua ahih ciangin amaute tawh amah a kuan hi. Jordan a tun uh ciangin amaute in sing phuk uh hi.\nAhih hangin khat in singluang a tan laitakin a heitang lengin tui sungah kia hi. Amah kiko-in, "Ala, ka topa! A kikawm hi ven," a ci hi.\nTua ciangin Pasian mipa in, "Koi lai-ah kia ahi hiam?" a ci hi. Amah in a kiatna mun ama kiangah a lah ciangin amah in ciangkang khat khiakin tua munah lawn a, a heitang laamtosak hi.\nTua ciangin amah in, "La to in," a ci hi. Tua ahih ciangin amah in a khut zanin a heitang a la hi.\nKhatvei Syria kumpipa leh Israel mite kido a, Syria kumpipa leh a nasemte thu kikumin, "Tua mun tua munte i panmun ding hi," a ci hi.\nAhih hangin Pasian mipa in Israel kumpipa tungah thu puak a, "Syria-te in hong buksim uh ahih manin hih mun na nawklohna dingin kingaihsun in," a ci hi.\nTua ciangin Israel kumpipa in Pasian mipa genna mun kiimah a om mite kiangah mi sawlin hilhkhol sak hi. Tua ahih manin tua bangin amaute suakta zelzel uh hi.\nTua ciangin hih thu hangin Syria kumpipa nakpi takin patau hi. Amah in a nasemte samin amaute kiangah, "Eite sung panin Israel kumpipa lamah a pangsim mipa hong genlo ding na hi uh hiam?" a ci hi.\nTua ciangin a nasemte khat in, "Kuamah omlo hi, ka topa, kumpipa aw; ahih hangin Israel sungah kamsang Elisha in na lupna inndei sunga na thugente Israel kumpipa tungah gen hi," a ci hi.\nTua ciangin amah in, "Keimah in mi sawlin amah ka mattheihna dingin pai in la amah a omna mun va thei in," a ci hi. Tua ciangin ama kiangah, "En in, amah Dothan-ah om hi," ci-in kigen hi.\nTua ahih ciangin amah in sakolte leh leengte leh galkap hon lianpi khat tua lai-ah a sawl hi. Amaute zanin hong pai-in a khuapi umcih uh hi.\nPasian mipa nasempa zingsangin tho baihin a paikhiat ciangin, en in, khuapi kimkotah sakolte leh leengte tawh galkap honpi na om hi. Tua ciangin nasempa in, "Ala, ka topa! Bangcih ding ihi hiam?" a ci hi.\nAmah in, "Kihta kei in; bang hang hiam cih leh amaute tawh a omte sangin eite tawh a omte tamzaw hi," a ci hi.\nTua ciangin Elisha in thu ngenin, "Topa aw, kong thum hi; amah in a muh theihna dingin ama mitte honsak in," a ci hi. Tua ahih ciangin Topa in tangvalpa mitte honsak a, tua ciangin amah in mu hi. En in, Elisha kimkot mualtung khempeuh sakolte leh mei leengte tawh kidim hi.\nAmah a sim dingin Syria-te hong paisuk ciangin Elisha in Topa kiangah thu ngenin, "Hih mite mittawtna tawh vatgawp in, kong thum hi," a ci hi. Tua ahih ciangin Elisha thungetna bangin amah in mittawtna tawh amaute vatgawp hi.\nTua ciangin Elisha in amaute kiangah, "Hih pen a lampi hilo a, hih zong a khuapi hilo hi; hong zui un; na zon uh mipa kiangah note kong paipih ding hi," a ci hi. Tua ciangin amah in Samaria-ah amaute a paipih hi.\nAmaute Samaria-ah a lut phetin Elisha in, "Topa aw, amaute in a muh theihna dingun hih mite mitte honsak in," a ci hi. Tua ahih ciangin Topa in amau mitte honsak a, tua ciangin amaute in khua mu uh hi. Samaria khua sungah a om ahihna uh thei uh hi.\nIsrael kumpipa in amaute a muh ciangin amah in Elisha kiangah, "Ka pa aw, amaute ka that ding hiam? Amaute ka that ding hiam?" a ci hi.\nAmah in dawngin, "Amaute na that kei ding hi. Na namsau leh na thal tawh loin galmatin na laksate that ding na hi hiam? Amaute in an ne-in tui a dawn khit ciangin a topa uh kiangah a ciahkik theihna dingun amaute mai-ah an leh tui lui in," a ci hi.\nTua ahih ciangin amah in amaute-a dingin pawi lianpi khat bawl hi. Amaute in an ne-in tui a dawn khit uh ciangin amaute sawlkhia a, tua ciangin a topa uh kiangah amaute a ciah uh hi. Tua ciangin Israel gam a sim dingin Syria-te hong pai nawnlo uh hi.\nTua khit ciangin Syria kumpipa Benhadad in a galkap buppi khawmin paito a, Samaria a umcih hi.\nAmaute in a umcih hun sungteng, la lutang khat ngun shekel sawmgiat, gam lo-uih bul hai khat ngun shekel nga-in a kizuak dongin Samaria-ah kialpi lianpi a tung hi.\nIsrael kumpipa kulhzangah a pai laitakin numei khat ama tungah kiko-in, "Hong huh in, ka topa, Aw Kumpipa!" a ci hi.\nTua ciangin amah in, "Topa in nang hong huh ding ahih kei leh koi lai panin nang hong huh ding ka hi hiam? An ahi a, leenggahzu ahi zongin nei ka hi hiam?" a ci hi.\nTua ciangin kumpipa in tuanu dongin, "Na lungkhamna bang ahi hiam?" a ci hi. Amah in dawngin, "Hih numei in kei kiangah, Tuni-in amah i nek theihna dingin na tapa hong pia in; zing ciangin keima tapa i ne ding hi, hong ci hi.\nTua ahih ciangin kote in ka tapa sa huanin ka ne uh hi. A zing ciangin keimah in ama kiangah, Amah i nek theihna dingin na tapa hong pia in, ka ci hi. Ahih hangin tuanu in a tapa na seel hi," a ci hi.\nKumpipa in tua numei thugente a zak ciangin ama puante balkek hi. Kulhzangah kumpipa pai kawikawi a, mite khuadakin amah a et uh ciangin amah in a sung lamah puanhampi a silh mu uh hi.\nTua ciangin amah in, "Tuni-in Shafat tapa Elisha lutang a kitankhiat kei taak leh Pasian in kei hong dawm kei ta hen," a ci hi.\nElisha a inn sungah tu a, upate amah tawh tukhawm uh hi. Tu-in kumpipa in ama omna panin mi khat sawlkhia hi. Ahih hangin kamtaipa a tun ma-in Elisha in upate kiangah, "Hih mi thatpa in ka lutang a tankhia dingin hong sawlna na mu uh hiam? En un, kamtaipa hong tun ciangin kong khak un la, ama langkhatah khauhtakin kongkhak lencip un. Ama nungah a topa kheging hong kiza hilo ahi hiam?" a ci hi.\nAmaute tawh amah a kiho laitakin ama kiangah kumpipa hong paisukin, "Hih lungkhamna Topa piansak hilo ahi hiam! Bang hangin Topa in bang khat peuhpeuh a sep ding ngaklai ding ka hi hiam?" a ci hi.\nTedim Lai Siangtho / Laibu: Kumpi Nihnate 6


url: =Covid-19 hangin Europe gamsung ah asi atampen UK gam hitota :: ZOMI DAILY\nposted on 6 May 2020 at 9:16 am Lomkholna: News, Thangkhanlian, World\nCovid-19 hangin U.K. gam-a si zah in Italy makhelh ta ahih manin Europe ah a si tam penna gam hi ta\nMay 6: United Kingdom government in Covid-19 virus hanga si zah a latest data pulakkhia a, Italy gam-a si zah sangin tam zaw ta hi. Tu-in Europe continent adingin UK gam-ah hih virus hangin mi tam si pen a, Italy gam makhelh ta hi.\nCoronavirus natna hangin UK gam sungah a si 29,427 pha ta a, kamsiatna ahih kei leh tuahsiatna lianpi “massive tragedy” hi ci-in British Foreign Secretary Dominic Raab in gen hi. UK in a makhelh ma-in Europe adingin mi tam a sih penna Italy gam-ah Covid-19 virus hanga si latest data 29,315 pha hi ci-in kiciamteh hi. Ahih zongin mi siam experts kicite in leitung bup-a Covid-19 virus hanga si khempeuh tehkakna (full global comparisons) a kibawl ma-in kha bang zah hiam hun a kivei lai kisam ding hi ci uh hi.\nItaly leh UK gam-a mi si in a kiciamtehna record ah a site pen a natna virus ngah (tested positive for coronavirus) tuak hi uh a, ahi zongin Italy gam-a Covid-19 pandemic figure pha zah sangin UK ah manlang zaw hi ci-in BBC head of statistics Robert Cuffe in gen hi.\n“Tua bangin a kitehkak theihna dingin a caveats (warning or red flag) om a, tuate lakah Italy gam milip sangin UK gam milip pha zah 10% in tam zaw a, Italy gam-a khuapi golpen sangin Britain gam-a khuapi golpen a leh thum in gol zaw hi ci hi.\nItaly leh UK in testing regimes tuam tuak nei uh a, UK sangin Italy gam-ah Covid-19 tests tam kibawl khia zaw hi. British Foreign Secretary Rabb in daily coronavirus briefing hun in a thugenna ah, “Cikmah hun in UK in a kimu ngei lo hih kamsiatna lian hangin mi 29,427 nuntakna kisuplawh khin zo a, hih bangin mi a tam sih lam kimu ngei lo hi,” ci hi.\nAhi zongin leitung bup tawh a tehkakna (international comparisons) ka bawl kei ding hi ci-in a genna ah, “Hih Covid-19 pandemic a bei siang mateng gam tuamtuamte in a dona uh leh a panlakna uh kua in hih hoih pen hiam cih thukhenna taktak kinei thei nai lo ding hi. A deuhkhol in hih virus hanga si (mortality) international data a huampi in a ki-et ma-in kitehkak thei nai lo ding hi,” ci hi. Source: BBC @ Thang Khan Lian #ZUNs\nPrevious: Coronavirus Stimulus Relief pan huhna sum $2000 i ngah laidiam\nNext: Alibaba leh Guta sawmli ~ Khup Khen Thang


url: =Tulaitak NCA dinmun leh maban ~ Bob Tuangpi :: ZOMI DAILY\nposted on 2 May 2019 at 11:12 pm Lomkholna: BobTuangpi, Myanmar, News\nGambup kumpi, galkap leh mualmi thautawite’ thukimna (Nationwide Ceasefire Agreement – NCA) dinmun leh maban ilungngaih kik zel ciangin mualmi thautawite’ lam pan pilvanhuai leh ngaihsut kidawp ding thu tampi hong om ta hi. Tu ciang in bel hih NCA thukimna ah kihel mualmi thautawi pawl (10) pha hi.\nTulaitak mualmi thautawi lompi (3) kisuah thei hi. NCA thukimna nei pawl, Federal Political Negotiation and Consultative Committee (hih pawl -7 sung ah kumpi tawh alangtuak apawlzui thukimna nei pawl om in aneilo pawl -4 om), NCA ah lah lutnailo, FPNCC ah lah kihello pawl (Gtna : KNPP, Naga) cih bang lamtuamtek zui om uhhi.\nNCA thukim pawl/signatories groups pawl tulaitak dinmun leh maban ahih leh nungkik ding lah haksa manawt ding lah mai kikhakcip (Political Deadlock) lampi tungah om uhhi. Nungkum abeisa NCA thukim makaipi teng, NLD kumpi leh galkap makaipite’ kamkupna ( 10 +10 + 10) pan hong kipan ahihi.\nTua hun pan kipan mualmi thautawi NCA group lutangpi (2) ahi KNU leh RCSS in adinmun uh khauhtak tangkokhia-in NCA maban kamkupna khempeuh ah kihel nawnlo ding khensat photin pawl (1) leh pawl (1) kihokik masak phot ding ( Gtna : KNU – Galkap kithumin masa ding tua teh NCA maban zomkik pan ding) cih thu hi a, tua zawh tunitan (2) vei khong kamkupna nei napi uh thukimna hih hi (Result) khat zong om theinailo hi. RCSS zong tunitan tua bang dinmun mah ahihi.\nTua ahih man’n gambup kilemna khawmpi (Union Peace Conference – 21st Century Panglong) zong maban kizom theilo hi. Maban zop ding thukimsa (Union Accords 51 Points) te nangawn mualmite’ deihna gam kivaihawm nang lamet tam khollo lai hi.\nNCA thukimna apomzo nailo tulaitak mualmi thautawi thahat penpen kipawlna pawlmi leh tunitan kumpi galkap tawh kidolai (Northern Alliance Group – KIA, MNDAA, AA, TNLA) te anunung pen kumpi palaite tawh athukimna (30.4.2019, Muse Talk) vuah pawlkhat tek in kumpi tawh thukimna nei masa ding (Bilateral Agreement) cih thukim uh a, tua khit teh NCA etphatna leh puahphatna/behlapna neihkhit tak teh NCA thukimna sign pan ding cih ahihi (NCA puahphat nading ah FPNCC Political Roadmap zui-in dingtang ding) cih ahihi.\nHibang dinmun bilbial kawmkal ah mualmi thautawi NCA thukimna ah luut ding alunglut zenzen a om leh ngaihsut ding leh pilvanhuai thu tampi om hi. Hamphatna lam ah (စီးပြားေရးအျမင္) bang diakdiak ah 2015 NCA signed pawl (8) danin Motor Permit leh Business Permit nengneng ngah ding nangawn om nawnlo hi. Gamvai kamkupna ah mun (1) NCA pawl in angah uh 21st Century Panglong nangawn bang hun teh kipankik ding cih kuaman genkhol theilo hi.\nNCA luuttheih nading lampi ahih leh State/Region Level Government tawh thukimna neih masakkulin, tua pan gambup kumpi/Union gpvernment tawh langnihtuak thukimna ( Bilateral Agreement) neih khit teh NCA ( Nationwide Ceasefire Agreement) lampi ah aluutciat uh ahihi (Theih ding : tutung Northern Alliance leh NRPC kimuhna ah bel kumpi lam pan lampituam khat tawh N.A lam pan Bilateral Agreement a omnai loh hang NCA) ah luuttheih ding zawtna nei uhhi.\nNCA maban ngimna bulpi ahih leh gamvai thukimna ngah khit teh (Union Accords/Political Dialogue) mualmi thautawi teng in thaukhiat kul ding (DDR – Disarmament, Demobilization, Re-integration) cih lampi (nung 21st Century Panglong Khawmpi (3) na madeuh in zong NCA signed athahatlo asak uh honkhat DDR bawl dia ngattak galkap lam pan sawlna om khin) hi. NCA leh 21st Century Panglong pan kingah thukimna teng nangawn 2008 thukhunpi khengvalin kipusuakzo nailo mawk hi.\nTua ahih manin, NCA signed pawl (10) tungah pilna laak kawmkawmin FPNCC/NA te’ tawnzia encik aa adangteng (NCA leh FPNCC huangpua ah omlai mualmi thautawite) in amau leh amau kiging kawm/အင္အားတည္ေဆာက္ aa bilvaktakin khuadaak siam mahmah ding lamkal (လမ္းဆုံလမ္းခြ) ah atung uh ahih ziakun lamkoi khat ah apaikhial khatte gamthu ah leitang kizepna-in amuuktuk/kigui awk (Political Suicide) theih ekh hun uh ahihi. Agelh: Bob Tuangpi\nPrevious: Gamhaute lakah thunget a hatpen USA te (May 2 – National Day of Prayer)\nNext: ZAM Thupuak :: 05 May 19 (UN ah Phone puakdanding)


url: =Zokam – FGA Tulsa\nHome › Category "Zokam"\nJanuary 19, 2020 Zokam FGAIM\nPASIAN’ DEIH KHANGGUI KIZOM THUPHA -Rev Suak Za Go Thuciam Lui (TL) hunin Pasian’ lawmpa cihna a ngahpa pen Abiahang ahi hi (Isa 41:9; Jeim 2:23). Abiahang in Pasian a upna pen a tu khang dong zuisak zo a, keemsuak zo hi. Tua ahih manin khang kizom thupha i ngah\nDecember 8, 2019 Zokam FGAIM\nJuly 20, 1969 ni-in US te Neil Amstrong (1930-2012) leh Buzz Aldrin (1930b) te Apollo 11 rocket tawh khapi tung va tung uh a, a khe uh tawh khapi va sik uh hi. Tua ni-in US President Richard Nixon (1913-1994) in, “The planting of human feet on the moon is\nDecember 5, 2019 Zokam FGAIM\nLUNGDAMBAWL MASA A KHAHSUAH MITE Bawlung suihna ah penalty sui-in khum kei lehang na mahmah hi. Zawh nading-a hunhoih, hunmanpha mahmah khat a kikhahsuah suak hi. Sangnaupang khat lai thupi mahmah a kisin ni-in cina- in sangkah zo kei leh sumh mahmah hi. Cina-in laivuan zo kei leh sumhzaw lai\nZU’ BAWLIN MIHING IN GANHING LUNGSIM KINEI THEI : Dr.Thomas Sian Za Kham\nOctober 27, 2019 Zokam FGAIM\nZU’ BAWLIN MIHING IN GANHING LUNGSIM KINEI THEI Dr.Thomas Sian Za Kham M.B;B.S;D.A;M.A (Theo) Sama-875 Zuneek a hoihlohna mikim in theih tek ding gen nuam ing. Leitung ah neektheih khat peuhpeuh pen a val lua-in neek ding, dawn ding hoihlo hi. An neek ciangin zong a hoih bek ciang khat\nZEISU’ PHUH PAWLPI-Rev.Dr. Dam Suan Mung\nOctober 20, 2019 Zokam FGAIM\nHih pawlpi pen beem (Zero) sang a niamzaw lai, a dawhkhiatna (Minus) tawh kipan pawlpi hi. Topa in kum (32) sung tawntung hong tonpih ahih manin Topa’ min ka phat hi. Kum (32) sung thungetna tawh ahi zongin, piakkhiatna tawh ahi zongin, lampi khatpeuh tawh a kihel mite khempeuh tungah\nJuly 7, 2019 Zokam FGAIM\nKisam cih kammal pen kisam mahmah hi. Ni khat sungin hih thumal bangzahvei tak i gen tam? I gen nawh zahin kisam i cih pen a kisam taktak hiam? Kisam hi le zong tuhunah a kisam takpi mah hiam? Kisam hi-a i theih maw, midangte in kisam a sak uh?\n21. HUN A KIMAWK BEISAKNA HANG\nJune 30, 2019 Zokam FGAIM\nHun zatsiam pen sin theih hi. Ahih hangin, theory a pass theih hi loin, a taktaka zat pah ding ahih banah, kuama peuh adingin TUHUN panin a tak suaksak pah theih ahi hi. “Min-utes pen manpha takin zang leng naikal pen amahin hong kihek manpha ziau hi” ciin Lord Chesterfield\n20. HUN KIMAWK BEISAK\nMay 26, 2019 Zokam FGAIM\nI theihloh man leh i ngaihsut cetloh manin hun tampi a mawkna in kibeisak hi. Nasep ding gen cianga man mahmah lo a kigen napi, TV mai khawngah sun thapai a tu thei om veve a, sep ding a tamna thu gengen napi, sep khiat muh ding om lo zong\nNU TE Pahtawini II Dr.Dim San Nuam (FGATulsa Nuteni 2019)\nMay 15, 2019 Zokam FGAIM\n19. HUN Khen- V\nMay 5, 2019 Zokam FGAIM\nBank khat om a, tua bank in zingsang simin Rs. 86,400 hong piaden hi. Tua sum pen na deih leh zangbei theiin, na deih kei leh zatbeiloh theih a, zang vet loin zong na ihmut san thei hi. Ahih hangin ngeina kician leh hoih tak om a, tua sum pen


url: =A ni thum ni-in Esther in a kumpipuan silhin kumpipa inntual sungnungah dingin kumpi inn lam a nga hi. Kumpi innsung a kumpi tokhom tungah kumpipa tu-in kongpi lam na nga hi.\nInntualah Kumpinu Esther dinga a om kumpipa in a muh ciangin Esther in kumpipa maipha ngah a, kumpipa in a khuta a tawi kumpi ciangkhut pen Esther lamah a zan hi. Tua ciangin Esther in hong naihin tua ciangkhut dawn va lawng hi.\nTua ciangin kumpipa in ama kiangah, "Kumpinu Esther aw, bang thu ahi hiam? Kei tungah nong nget peuhpeuh, ka kumpi gam phelkhat ciangdong, nang tungah hong kipia ding hi," a ci hi.\nTua ciangin Esther in, "Nong hehpih zawh leh, kumpipa-a dinga kong bawlsak nitak an a ne dingin tuni-in Haman tawh hong pai un," a ci hi.\nTua ciangin kumpipa in, "Esther deih bangin i gamtat theihna dingin manlangin Haman va sam un," a ci hi. Tua ahih manin Esther bawlsak nitak an a ne dingin kumpipa leh Haman hong pai uh hi.\nAmaute in zu a nek laitakun kumpipa in Esther kiangah, "Nong nget peuhpeuh hong kipia ding hi. Nong nget peuhpeuh ka kumpi gam phelkhat ciangdong nangawn hong kipia ding hi," a ci hi.\nEsther in dawngin, "Nang tung panin kong ngetnop kong thumnop thu in:\nTopa aw, nong hehpih zawh a, na lung a kim a, kong nget thu nong piakzawh ding leh, note gel-a dingin ka na bawl an a ne dingin zing ciangin kumpipa leh Haman hong pai un. Zing ciangin nong cih bangin ka deihna kong gen ding hi," a ci hi.\nTua ahih ciangin lungdam kipakin tua ni-in Haman a ciah hi. Ahih hangin kongpi-a om Mordekai in amah zahtakna limin a mai-ah dinglo, kunlo-a om a muh ciangin Mordekai tungah nakpi takin a heh hi.\nAhi zongin Haman ki-ip tentanin inn-ah a ciah hi. Tua ciangin a lawmte leh a zi Zeresh sam a,\nama hauhna teng, a tapa neih teng, kumpipa in amah a pahtak manin a za a khansakna teng, leh kumpipa nasemte leh ulian dangte khempeuh sangin a lianzaw-in amah a koihna thute khempeuh amaute tungah genin a lak hi.\nTua ciangin Haman in, "Tua tengbek hi nailo lai hi. Kumpinu Esther nangawn in ama bawlsa an kumpipa tawh a nekhawm dingin kei simloh midang kuamah paisaklo hi. Zing ciangin zong kumpipa tawh kei hong samkhawm hi.\nAhi zongin kumpipa kongpi-a a tu Jew mi Mordekai ka muh laiteng hih thute khempeuh a mawkna suak zel hi," ci lai hi.\nTua ciangin a zi Zeresh leh a lawmte khempeuh in ama kiangah, "Pi sawmsagihnga a sang khuam phutsak in la, tua tungah Mordekai a kikhailupna dingin zingciangin kumpipa kiangah gen in. Tua ciangin nitak an ne dingin lungnuam takin kumpipa tawh pai in," a ci uh hi. Haman in hih ngaihsutna hoihsa a, a khuam a phutsak hi.


url: =KL Airport sungah misuamlum dingin aki ummawh numei khat kiman ~ ZD :: ZOMI DAILY\nposted on 16 February 2017 at 10:31 am Lomkholna: Malaysia, News, Sawltak, World\nMalaysia KL Airport sungah Korea gammikhat ki suamluma, tua asuamlum dingin aki ummawh numeikhat zanni in palik te’n mankhiata uh cih theSun pan kiza hi. Tua numeinu pen Vietnam gammi hi a, zanni in Kuala Lumpur International Airport klia2 sungmah ah zingsang 9am in akiman ahihi.\nHih Vietnam numeinu pen Korea gammi Kim Jong-nam aki thahlup khitzawh Bandar Baru Salak Tinggi aom Hotel khatah zintung kici a, zanni in banghang in klia2 ah paikik hiam cihzong thuneite’n akancian laitak uh ahihi.\nKim Jong-nam ki suamlupna ah mi 6 kihelding in ki ummawh a, numei 2 leh pasal 4 hiding kici hi.\nInspector-General of Police Tan Sri Khalid Abu Bakar in agenkhiatna ah zanni in akiman numeinu pen amin Doan Thi Huong hi a, kum 29 aphakhin khat cihi. Vietnam gam Nam Dinh City ah aomkhat kici hi.\nKL Airport sungah Kim Jong-nam aki thahlup laitak CCTV pan aki etkik ciangin hihnu tawh kibanglian ahih manin palik te’n amat uh hi a, aki matlaitak in amahbek ahihi.\nKL Airport veng aom Sepang Police te matkhiat hi a, amau khutsung panin Federal Police te khutsungah apding uh a, thudotna limnaihlai mahmahding uhhi.\nHih Vietnam numeinu thusitna akineih masakna ah mithat hilo ci’n nial a, Malaysia gamsung ah alawmte numei khattawh nasepvai in azin ci’n genkhia hi.\nAirport CCTV panin aki etkik ciangin Korea pa pen numei nihin suamlum uh a, tuakhit ciangin Taxi tawh paikhia uhhi. Tua Taxi hawlpa zong kimankhin a, ahi zongin hih ki suamlupna ah amah kihel khaloding in ki ummawh hi.\nKi suamlupna ah akihel pen numei 2 leh pasal 4 hiding in ki ummawh a, aki suamluplian laitak in numei 2 bek gamtangzaw uhhi. Ahi zongin ageinai panin pasal 4 te’n encik gige uhhi.\nAssassination kisuamlupna ah akihel adang mi 5 tepen Malaysia gamsung mahah omlaiding in ki ummawh ahih manin kumpi thunei te’n Malaysia gampan pusuahtheih nading Exit Points tengkhempeuh limtakin enciksak cih kiza hi. ZD Sawltak #zomidaily\nPrevious: A mawknapi pan na khempeuh ~ T. Sawm Lian\nNext: GrabCar nazat veve, GrabShare tawh Booking lecin sumbei 30% phatuamding ~ ZD


url: =Sutpi leh Singlamteh ~ Siapi Khup Lian :: ZOMI DAILY\nposted on 9 January 2016 at 6:09 am Lomkholna: Article, Biakna\nMitampite in Zomite taanglaipek a kipan miginalo, mi nam neu, mibang lote hi ci-in umkhial uh a, ei leh ei i ki pi’ muh theikei hi. Pawlkhatte bang Zomi a hih maizum in, a minam man gen ngam lo, Zopau’ pau ngam lo uh hi. Ahi zongin minam neu i hi kei a, ni dang in mi kihtaak, mi suan leh muan in i om ngei hi. Leitung taangthu paizia a hi bang in muthei hi leng, a tawntung a gualtung tuang den, Kumpi a suak den cih bang omlo in, khatvei leh guallel, khatvei leh mi uk nam a suak ahi hi.\nEi Zomite (Tedim mite) i min kitap dan, i phamawh sahawm dan leh i lagui te in minam picing i hih lam honglak hi. Tua hi napi-in i pu i pite hunkhat ciang in guallel in a taisuk a taitohna lam ah, i minam min nangawn kician takin na kip let lo uh hi. Mangkang ten hong uk ciangin, mualtung, khamtung ah a tengg i hih a muh ciangin khamtung mi hong ci hi bek hi. I tenna gam zong Khamtung gam hong cih sak uh hi.\nPiantit pai i pu i pate in zong a pai mite a gen uh ciangin Zomite sungpan a pai minam te Sukte, Kamhau, Sihzang, Khalkha, Phalam cih bang lel in toi tak in na thei uh hi. Tangthu thei i mipilte in a kan tel uh ciangin Zomi i hihna kitel tak in genthei uh hi. Tua ahih ciangin mipi mai-ah thu a gen mipilte leh Siate in Khamtung mi cih kammal zangh nawnlo in Zomi, Zogam ci-in hongzat ding uh thupi kasa mahmah hi. Khamtung cih kammal a zangh tampi ki omlai hi.\nA Kiphawk Khalo Sutpi\nZomite pen nidang lai pek pan in micitak, ngeina kip nei minam i hi hi. Dawi bek a bia tawntung te hi lo in, Pasian a bia kha ngei, Zeisu singlamteh thu a thei kha, a zangh kha ngeite ahih lam Sutpi tungtawn in kikum dih ni.\nLaisiangtho sungah Pasian teeltuam Israel te tup loh pi-in khut khial in mi a thah khak leh a tai nading, a bukna dingin Moses leh Joshua te tungtawn in Pasian in bukna khuapi-6 (City of Refuge) Jordan gun nisuah na lamah (3), nitum na lam ah (3) koih ding na sawl hi. Tua khuate ah mawhpua khutkhial khempeuh hi lo in tup loh pi a khut khial khate bek in va beel thei hi.\nIsrael te Pasian in a piak mawh maisak nate (bukna khuapite) sang in a cing zaw mawhmai sakna, ei Zomite ngeina sungah na nei in, na zangh uh hi. Tua pen Sutpom na-ah kimu thei hi. Sutpom cih ciangin Sutpi vapom, va len cihna ahi hi. Zo innte ah innsung lai zang mun thum ah khuampi 3 kiphut a, Mobangg sut, Sutpi, Salu sut kici hi. A laita pen Sutpi hi a, innkhuamte lak ah a thupi pen a hi hi. Tua Sutpi tungah innteekte vangil neihte a hi khi-awh, tau buh, namsau, sakhau, za ip, tem, tei pak, thal cihte ki baang, kikhai hi. Tua Sutpi gei-ah lupnapi ci-in innteek nupate lupna kidawh hi.\nSutpi pen a sawtzaw pek lai-in Gapkhuam kici hi. Tu-in zong Sutpi leh Gapkhuam kizangh khawm theilai hi. A masa lai-in i pute in mawh maisakna, na zangh lo in, mi dang khat peuh thu lianlo pipi tawh mawh sak nang’ thu na zongzaw uh hi. Tua ahih manin a kisai lo midang khat in Sutpi valawng kha leh innteekte lungkim lo in liausak ding, gap dingin sawm pah a gaam takpi hi. Amau ngaihsut na-ah tuapa in van gu nuam, ahih kei leh innteek nu tung khutkhial nuam, innteekpa thusim lo cih bang dan in, a hoih lo lam in sia lak uh hi. Tua hi a, tua khuampen Gapkhuam cih min pua sak hi. Laisiangtho sungah (Rom. 5:16) “Thukham thu leh Pasian hehpihna a kibang kei hi. Thukham thupan in mawhna khat a om ciang in ‘Dan Thuak Hen’ ci-in thu a khen hi” (Cope Topa tei) – acih tawh kibang in khialhpakna a hi phial zongin, khuam lawng kha pa thum’ ta leh kingah lo in gaam pah lianlian uh hi.\nIh pute in Pasian thu (mawhmaisakna thu) a hong theih uh ciangin a Gapkhuam uh pen Sutpi hong ci uh hi. Sut a khiatna in phelkhia (sutkhia) cih na hi a, Sutpi a khiatna in “Mawhna pan in a sutkhia khuampi” a cihna a hi hi. Nidang lai-in gal hau mahmah uh a, a muh ngei loh peuhpeuh a gal uh hi sak pahpah uh hi. Tua galte lakah phulak ding pawl khat om hi. I u i nau i zi i ta hong thahsak, hong matsak te, numei tawh kisai-in hong khialte phulak hamtang ding a hi hi. Ahi zongin tua i galte in hunkhat ciangin hong kihtak man ahi zongin, ki sikkik in a lungsim khel ahi zongin i inn sung ah hong lut in Sutpi hongpom leh “Sutpom” kici-in tuapa that lo uh hi. “Sutpom silo” cih Zo paunak hong nei uh a, mithat kha a hiphial zongin bangbang mawhna nei ta leh mawh, mawhlo tawh kisai lo in Sut a pom nak leh a galp suakta sak uh hi.\nLaisiangtho sungah (Rom. 5:16) “Hehpihna thupan in mawhna tampi om napi-in ‘maita hen’ cih na thu a khen hi” (Cope Topa tei sungpan). Hih kammal tawh kituak in mawhna lian na pi-in Sutpi-in maisak a hih man in Zomite Sutpom mawh maisak na in Zeisu sisan hang a mawhmai natawh kituak mahmah a, Israel te bukna khuapi belh sangin tanggzai zaw hi.\nMi pawlkhat te in i galte inn kongkikhak sungah lut in innsung Sutpi ki pom ngam lo ding hi. Mo bangg sut a pom hizaw ding hi a ci om hi. Laisiangtho ah Saul kumpipa tapa Ishboshet a thahnop uh ciangin Rehab leh Baanah te u nau hong pai uh a kumpi pa cing numei nu ansu gimlua in a lusuk laitak in inn sungah lut uh a Ishboshet ih mu va thatlum uh hi (II Sam. 4:5-7) (Kumpipa tapa innkhan sungah hi bangin lut ol ahih leh taanglai Zomite inn kong kikalh ngeilo sungah valut in Sutpom ding haksa hetlo ding hi). Sutpom na pen eimau innkuan a ding a hi zongin, beh leh phung, khua leh tui a ding ahi zongin vapai-in sutkipom thei hi.\nKilemna a bawlnuam khuate in tangzu dong in sago a, sagil tat in “I khua a ding lem thugen ngam, apai ngam kua i om diam?” ci-in Tual ah kidong hi. Apai ngam ding hong om leh tuapa sasin salung leh zulim tawh vak in Siampipa in thupha pia hi. Sutpom dingpa va pai-in lamkal ah a galte in a thah khakloh na ding kidawm hi. Hausa pa inn ah valut in inntual kong-kuangtui dawn masa thei hi. Adawn man keileh lut suakin “Sutpom hongtung ing ei” ci-in Sutpi a pom keileh hausapa’ khe pom in vathum’ hi. Tua bang a hih pen Sutpom kici hi. Tua bangin a pom zawh ciang thahtheih na ding thu om nawn lo hi. Tuabang mite thatleh Tualthat suak in innmangg thei hi ci hi. Tua ciangin hausapa in sutpom hongtung hi ci-in khuapih vaihawm pihte sam a kilemna bawl uh hi.\nThah ding a i ngaihsut i galpa khatin Sutpi hong pom ciangin, beh leh phung sung suan leh muante kaikhawm in thu kikup na kinei hi. Tua thu kikupna-ah Sutpom pa sutpom nathu, a nung sang thute kamkum uh a, a hih hangin ‘Sutpom silo’ cih Zo ngeina kip om ahih manin suahtak sak ding longal thudang om lo hi. Ahi zongin Sutpi pan lakhia pah lo in ‘Si kibua lo in mawhna mailo’ cih (Hebia 9:22) Laisiangtho kammal tawh kituak Zo ngeina kip khat na nei a hih manin gan sisan khat a luansak kul hi. Sutpom pa lakhia in Siampipa in ciangsuanpi (lawhpi) khattawh khuh a, tua tungpan (vok, keel, ui) ganhing khatpeuh sisan taaksuk hi. Siampi pa phuisam in a mawhna teng a maisak na pulak hi. Tua khit ciangin ciangsuanpi hongkhia in a mawhna maisa in tho khia sak hi. Zeisu singlamteh a um a beelmite mawh maisa i hih na tawh kibang hi.\nSutpomte mawhna maisak bekthamlo in tuapa a ut nak leh innkuanpih in nei a, nisim in tuapa tawh anne khawm, naseem khawm in innkuan pih suaksak hi. Tua bangmite ‘Gual’ ci uh a, a khiatna in lawm cihna ahi hi. Salte sangin suakta zaw uh hi. (Paunak 16:7) sungah “Galte na ngawn lawm a neih theihna” a cih pen Zomite in ngeina kip in a nei khin, a zangh khin i hi hi. Tua ahih manin Israel te “Bukna khuapi” beelte sangin Zomite Sutpom na-ah suahtakna kicing zaw, mawh maisak na thukzaw ahih manin Zomite ngeina, a thupi na hih mun ah kilangh hi.\nBanghang Sutpi Mawhmai Sakna-in Zangh\nSutpi pen innkhuam thupi bel a hihmah bangin sutpi ding gamsung ah a zonlai un phuisam na leh aisan na tawh zong a, ai ahoih leh aphuk, asui pan ahi hi. Tua khuam dingpen, mupi leh zusa bu a omloh na, biangg leh vakho, zusa a kuat lohna, kek in a khak ngeiloh sing hi ding hi. A cidam sing hiding hi. Sutpi bangzah ta in thupi hiam cih leh tua Sutpi kiang a om lupna pi tung lo buang, mundang ah innteek nupate in lumkhawm in ki-itna khau zawng khawm theilo uh hi. (Gentehna: lolam ah nupate lumkhawm in kimawh leh lo ki cim thei ci-in um uh hi.)\nSutpi lu dawn ka-ah a kikimkot pi 2 ½ pan pi 3 dektak a pha zawl pum lian saukhat inn dung zui-in kikhung a “tunggcih” kici hi. Tua tunggcih tungah innsunte kinga hi. Tunggcih leh innsun te gik mahmah a, tua vangik khempeuh Sutpi-in apua ahi hi. Singlamteh tung akikhai Zeisu in leitung mite mawhna vangik a puak muhsakna ahi hi. Inn vaiilam zui-in vanggkam kici zawlpi khat in sutpi kantan in kikhung phei hi. Tua hi a, sutpi leh vangkam i et khawm ciangin singlamteh lim hong suak hi. Inn sungpi (Sundan) ah biakpiakna mun bawl in biakna sa huan a, tau neukhat a om sak hangin khutkhial mite pom dingin Israel bang in Pasian tauki (horn of the altar) na koih lo hi. Israel te in a hih leh biakbukte ah tuploh pi a khutkhial mite pom dingin Pasian tau ki koih uh hi. Zomite in Pasian tauki a koih tangg in Sutpi na zangh zaw uh hi. Singlamteh in mawhnei mite mawhna a maisak mah bangin i pute in singlamteh tawh a kibang Sutpi pen mawh maisakna dingin na zangh uh hi. Tua hun in Topa Zeisu sinai lo a hih manin singlamteh zang lo uh hi. Israel te in Pasian tauki tung ah sagawh biakpiakna ding gante zong khih uh hi. Mawhnei khutkhial mite in Pasian tauki va pom uh hi. Gentehna in – Adonizah in Solomon ngah ding Kumpi za a tuh sawm na pan lau in Pasian tauki vapom a, Solomon in that lo in suakta sak hi. (Ahih hang in David zi melhoih Abishag azi dingin a nget ciangin Solomon heh in thatsak bek hi). Tua thu galkapmang Joab in a zak ciangin Galkapmang Abner a thah kisuang tak kawm in lau a, Pasian tauki a pom hangin tupna tawh a thah ahih manin kaikhia lo in satlum sak hi (I Kumpi 2:13-34). Tua hi a, tup gige a, a khial mite suakta tuanlo hi. Tua ahih manin Zomite Sutpom ngeina in Israel te Buknakhuapi belhna leh Pasian tauki pomna sangin thukzaw, zaizaw in, suahtak na kicing zaw hi.\nTuhun Pasian Tauki\nTuhun ciangin biakinnpi pawlkhat te ah a mailam innkhum dawn a zum zeuzaw (Pinnacle) khat a hih kei leh nih biakinnki’ kinei sak hi. Tuate pen a et lawm na ding bek hilo in, taanglai Pasian tauki muhsakna ahi hi. Tua hi a, biakinn kiizum te in “Mawhneite aw hih lai hong beel un, na mawhna uh mai ding hi” ci-in Zeisu sisan tawh mawhmaisak nathu dai dide in a tangko hi gige hi. Khiatna nei a hih manin a hih zo dingte in biakinn lamthak ciangin ‘Biakinnki’ neihsak hamtang ding kisam kasa hi.\nHihthute i ngaihsut ciangin tanglai i pu Zomite in Pasian na bia ngei hi ding a, Zeisu singlamteh thu zong na thei, na zangh hi ding hi ci-in kimu thei hi. Tua ahih manin Israel minam hi hang ci a tuhun a thuthangte tawh kizawitawn kasa hi. Tua bang hi kei leh mawhmaisakna dingin Zomi i pute in singlamteh lim a pua Sutpi na zangh khelkhel lo ding hi. Singlamteh thu thei khalo a hih leh zong, tulai Zomite in Zeisu Khris i san ding hong muhsak kholhna hi kha ding hi. Hih a kiphawk khalo Sutpi tungtawn in i Zo ngeina leh i Zo tangthute a hi bang a, muh khiattheih na ding lam en in a kiphawk khalo Sutpi thu kong pulak hi.\nSiapi Khup Lian\nPrevious: Pawlpi leh Minam khannading ~ Rev. Suan Khan Thang\nNext: I tate adamhiam? ~ Nu Niang Zam Mang


url: =LESSON 11 | December 5–11 ~ MUC\nLESSON 11 | December 5–11\nAdmin 3:18:00 PM Articles, Sabbath School Lesson\nLESSON 11 December 5–11\nKHRISTIAN LEH NASEP\nTu Kaal Sung Sim Ding: Pian. 3:19; Thsia.16:15; Pai. 25:10–30: Gal. 5:22– 26; Thna. 9:10; 1 Cor. 14 10:31.\nKAMNGAH: “ Tua ahih ciangin ka hong it sanggamte aw, Topa hangin na nasepnate uh a mawkna hi ngei hetlo hi, ci-in na theih uh mah bangin Topa adingin a tawntungin na sem unla, ling hetlo-in lungsim kiptakin na om ta un.” 1Kor. 15: 58.\nNasep in Pasian geel hi.Pasian in mawhna lutma Eden huan sungah Adam leh Eve nasem dingin koih hi (Pian. 2:15). Amau a Piangsakpa in Ama lim le meel suunin a bawl ahih mah bangin Adam leh Eve in a sep bangbang itna leh lungsim khempeuh tawh sem uh hi. Mawhna lutma sihna, gimna, tawlna omna leitungah mihing in nasem hi. Piancil a kipan leitung thak hong tun mateng hih leitungah nasep in Pasian hong piak thupha hi, ci-in ngaihsut ding kisam hi.\nJewte in a tate uh nasep khat (trade) sinsak hamtang uh hi. Pa in a tapa nasep khat peuh a hilh keileh a tapa in migilo suak ding hi, ci uh hi. Jesuh, Pasian Tapa in A Pa deihna bangin citakin nasem hi. Ama khutsiamna in Nazareth khua mite lokhawh singpuakna leh innsung vanzat kitangsapte bawlsak hi ding hi (Mark 6:3). Tua bangin a sep takteh mailam hunah nasem dingin a kigingkhol suak hi. Sawltak Paul in zong Aquila leh Prinsicilla tawh Topa na a sepna-ah Sabbath ni khat Jew mite kikhopna sungah tua khua mite tawh kinial uh a, tua bangin Topa na a sep kawm mahun puanbuk khui nasep tawh tuah uh hi (Sawl.18:1–4, 2 Thess. 3:8–12). Khristian pilsinna-ah nasep tawh kisai thute tu kaal sungin i kikum ding hi.\nNASEPNA MAIPUAK TUAMTUAMTE\n“Tua ahih ciangin mihingte in a nuntak laiteng a siam tawpun gamta-in lungdamin a om ding a thupi pen ahihna ka phawk hi. Eite khempeuh in an ne tui dawnin i sepna thaman tawh lungdamin i om ding kilawm a, tua pen Pasian hong piakkhong letsong ahi hi.” Thuhilhkikna.3: 12, 13.\n“Nasem” kammal hong kipatna Anglo-Saxonah gawmpih dang om lo, kammal khat pan hong kipan hi. Kammal khat bek hi napi, kammal thum le li kigawmte bang mahin khiatna tampi nei hi. Nisim nuntak nading anletui a kipan kitangsapna tuamtuamte leh hamsat hun ciang aa dingin kiginkholhna -ah nasep kul hi. Nasep hoih ta keileh sep nei lo-in om sangin hoih zaw veve hi.\nNasep in mi khat ii manphatna khat suak hi. Nuntak khuasak nadingin bang sem na hiam? Ahih keileh nang kua mi na hiam cih hong kidong hileh i nasep i pulaak hi. Pension khin uhamte in zong amau sep zawh bangbang, volunteer ahi zongin, thaman kipia-in ahi zongin, na khat sem veve uh hi. Nasep nei mi khat zingsang thawh a lol kul hi. Khangno nasemte in khuasung lamdungah a hun uh mawk beisak lo uh hi; siatna sung om lo zaw uh hi.\nPian. 3:19 sim in. Bang tawh kisai thu hi-a, nasep tawh kisai bang hong hilh hiam?\nMawhna omma nasep in mawhna omkhit thakhat in hong kikhel hi. Hih in nasep tawh kisai tampi huam hi. Mi kimkhat in nasep pen khua-ul suakin sih dong nasepna hi, ci uh hi. Sum ngah theihna khat semin tua khitteh cidamlaitak mahin nasem nawn lo uh hi. Mi kimkhat leuleu in nasep pen nuntakna hi; nasep in mihing khat ihihna pulaak hi, ci uh hi. Hih bang mite in nasep khat nei kei le-uh lungkia-in kalsuanzia ding thei lo, omdan khawldan ding mel thei lo uh hi. Tua bangin bang mah sem lo-in a om uh a sawtteh lungsim pumpi thazawmin si baih uh hi.\nKhristiante in Pasian nasepzia kantel ding kisam hi. Nasep in sum ngah nading bek hi lo hi. Mihing in sum thalawh mi khat hihna sangin mannei zaw hi. Man is more than just an employee. Theitel hi lehang nasep in Pasian nasepna mah hi pah a, tua nasepna tungtawnin Topa tawh kizopna nei thei ihi hi. Laihilhsia-te nasep in sangnaupangte Pasian piak siamnate limtak a zat theih nading uh leh midang kitangsapna huh thei dingin a makaih ding uh hi.\nBang na nasem hiam? Koi bangin na nuntakna na zang hiam?\nKoi bangin Topa min thangsak zaw thei ding na hiam?\nNASEPNALEH KHOI-IN PANTAH\nNuntak khuasakna nasep ahih keileh nasep khat peuh in nunzia ngei-na hi. Tutsa-in sabuai tungah nasemsemte, computer tawh nasemte zong nasem mah hi.\nA nuai-a Lai Siangtho munte ah ‘khut’ in bang limciinna nei hiam?\nThna.. 9:10 _________________________________________________\nPau. 21:25 _________________________________________________\nPasian in mihing sep ding hong guan hi. Tua nasep in lungnopna hong pia-in kitangsapnate kicingsak hi (Pau.10:4, 12:14). Lungsim ngaihsutna tawh kisai thusinna (psychology) ah “ei le ei khuasak theihna (self-efficacy) cih khat om a, tua in mihing khat ciat in na manpha khat sem thei hi, cih hong hilh hi. Lungsim in hi zo mahinteh cih hi lo hi-in a taktakin semkhia takpi ding hi. Nasep in Pasian hong piak thupha hi; (Late 90:17) nasep in nuntak manneihna khat hi. I khut in sepna tawh midangte in thupha ngah dingin Pasian in a na geelkholh ahi hi. Paul in zong mannei na khat sem dingin hong hanthawn hi. Tua hi leh midangte in zong phattuamna ngah ding uh hi. Paul in Sawl. 20: 34, 35 siksanin tua bangin hong hilh hi; “Kei leh ka kithuahpihte kisapna khempeuh ka ngaih theih nadingun keima khut mahmah tawh na ka sepna thu note in na thei uh hi. Topa Jesuh mahmah in, “ Ngahna sangin piakkhiatna-ah lungdamna lian zaw hi,” a cihna phawkkhawmin nakpitakin nasepna tawh na khempeuhah a zawngkhalte huh ding hi hang, ci-in note kiangah kong lakkhin zo hi.”\nNehemiah thunget in eite thunget hi sak ding kisam hi: “ Topa aw, kote khut hong khauhsak in” (Neh. 6:9).\nNa nasep tungah bang lungsim puak na nei hiam? Koi bangin na nasep in mite aa ding thupha hi thei hiam?\nNASEPNALEH DEIHHUAI PEN\nPai. 25:10–30:38 a huampi-in sim in. Koi bangin Pasian in biakbuk lamzia ding kiciantakin Moses sawl hiam? Hih in Pasian zia le tong bang pulaak hiam?\nPasian in Ama aa ding biakbuk lamdingin Moses a sawlna-ah Moses in\n“ Topa aw, tuma kum 40 laipan Egypt gam sung pan ka paikhiat a kipan buk lam mun mahmah ing, tawl khat sungin ka kam ziau ding hi,” ci leh ahi thei thu hi. Midian gam pan a khangkhia mi khat aa dingin buk lam nasep pen a hamsa hi lo hi. Moses in biakbuk lam dang sangin a thupi zaw ngaihsut tuamtuam nei kha ding hi. Ahi zongin ama ngaihsut bang lo-in buk lamzia ding a kipan a sung a vanzat dingte, biakbuk sung nasem siampite puansilh ding a kipan khat zong sit lo-in Pasian in a neng a tawngin hilh dikdek hi (Pai. 25:23–30).\nTua bangin Pasian in limtakin a neng a tawngin a hilhcian dikdekna thu in nasepna khat peuh zulhzau lo-in a hoih penpen a sep ding a deihna hi. Vanzatte zong a hoih pente mah kizang hi. Pasian in a hi sinsen dingin deih hi, cih hong hilh hi.\nTua bangin nasem dingin Pasian in a sawl ciangin a thu bekin genziau lo-in vai kisam khempeuhah Amah mah in makaih hi (Pai. 31:1–13 , 35:30– 36:1); nasem dingte tungah nasep siamna, theihna guan hi. “ Sep ding khat peuhpeuh sep nading zia a thei dingin Topa in siamna leh pilna a guat mi peuhmah in Topa thupiaksa khempeuh tawh kituakin sem ding uh hi” (Pai. 36:1) Tua tham lo-in Bezalel leh Oholiab tungah midangte hilhsiamna pia hi “ (Pai. 35:34) Tua bangin amaute tungah kipia siamnate midangte tungah a hilhna tungtawnin mi tampi in nasep siamna nei uh hi. Tua dingin Pasian in amaute gel a tuam vilvelin siamna pia hi (Pai. 36:2). Tua hi-in mihing in mawhna tawh kidim hi taleh a siangtho nasep Pasian nasem dingin paulap nei lo ding hi. I hihna khempeuh, siamnate akipan, hun, pilsinna-ah a hoih pen, siamna sit lo-in hanciam ding Pasian in hong lamen hi.\nNASEP LEH UPNA THU\n“Kha Siangtho tawh a kidim mi in Kha Siangtho sawl bangin nungta hi” (Gal. 5:25). Nasep leh thu zuih a kikhen thei hi lo hi. Khristian thu zuihna in puan bangin hamsatna khat, zia-et na khat tuah ciangin suahkhiat, nusiat ding hi lo hi. Khristian thu zuihna in mi thak suahna hi-in nasepna a kipan na khempeuh kilamdangsak hi.\nGalatians 5:22–26 sim in. Paul in nasepna tawh kisai bang siamnate pulaak hiam?\nThe Expository Dictionary of New Testament sungah Kha Siangtho tawh kidim (spiritual) mi tung panin Kha Siangtho gah kilangh khia hi, ci hi. Khrih tawh kizopna nei mi in a hihna khempeuhah a upna bangin nungta hi. Florida Zato-ah cina gimpha khat leh amah a kem a khoi mi khat om hi. Nurse-te zong natkhoi-in sungtum pusuak kitaaklah uh hi. Cina ompih in nurse hopihin koi panin sangman na hi hiam, ci-in dong hi. Hih nurse nu in hih zato a nasem nurse a tamzawte mah bangin, Florida Hospital College pan sangman hi. Tua cina kem in Florida Hopital College mu nuam hi. Hih college in bangci dan college hiam ci-in mu nuamin va pai hi. Bang hang hiam cihleh Florida Hospital College pan nurse sinkhinte in mun dang pan sangmante sangin mi hehpih zaw, mi kin zaw uh hi, cih mu khia hi. Hih natkhoi in zong college tawh kisai a theih nop thu tuamtuam a dot khit ciangin Florida Hospital College aa dingin $ 100000 huhna sum pia hi. Hih college in sangnaupangte limtakin hilh hi. Thu zuihna in i nuntakna buppi huam hi.\nKoi bangin na nunzia in na upna, na thu zuih pulaak hiam? Bangci bang huzaap a nei mi na hi hiam?\nNASEP LEH NEIHSA ZEEKSIAMNA\n“Na mai-ah om sep ding a om khempeuh na hih theihzah siit lo-in sem in” (Thna. 9:10). A pil penpen Solomon in na khempeuh kepsiamna hong hilh hi. Khristian neihsa kepna tawh kisai-in sumzeek siamna bek kingaihsun kha hi. Neihsa kep i gen ciangin sum le paai bek hi lo hi. Pawlpi in a nasepna khempeuh limtakin matut nadingin neihsa zeeksiamna in na tampi huam hi.\nPasian in pawlpi tungah bang thupha pia hiam? Mimal khat ciat in Piangsakpa tung pan thupha, siamna ngah hi. Peter gen mahbangin ‘thu-um mi khempeuh in siampi” ahih mah bangin Pasian in siamna tuamtuam, sum, tha le ngal, hun leh a dang thupha tampi hong pia hi (1 Pet. 2:5) Thna. 9:10; 1 Kor. 10:31 sim in. Eima nasep leh mite tungah nasep tawh kisai hilh ding thu bang hong hilh hiam?\nTuhun mi tampite theihkhialh thu khat in nuntak khuasakna, sepna bawlna tuamtuamte khat le khat kisawhkhakna nei lo-in a tuamdin ciat ding hi, ci-in uh hi. Nasepna, innkuan, thu zuihna, leh hun awng (awl hun) cihte in bang mah kizopna nei lo uh hi, ci uh hi. Hihte khempeuh in kizopna nei-a gawmkhop pen hoih lo hi, ci uh hi. Gentehna-in nasepna pan innciahin innah nasepna vai tengmah tawh buai-in innkuanpihte tawh hun zangkhawm man lo, inn sung vai bangmahsai pih lo uh hi. Tua bang mahin innkuan sung thute nasepna-ah tonpihin inn sung vai-te hangin nasepna-ah nawngkai-na om hi. Tua bang mahin nisim nasepnate hangin thu zuihna zong nawngkai-sak hi. Ahi zongin thu zuihna in innkuan, nasepna hihna khempeuh a hong huzaap ding kisam hi. I nasepte in Pasian tawh kizopna pan hong kipan ding a, Amah tawh nasemkhawm ding ihi hi. Nasep in Pasian tawh kinai-na, Amah tawh nuntak khopna khat hi. Thu zuihna pan nisim nasep tuamkoih ding pen Pasian hong ompihna a nial suak hi. Nai khat, ni khat ahih keileh nasepna-ah Pasian tawh kizopna nei lo hi lehang Pasian a nial mah ihi vive hi.\nDotna nihte: Amasa-in nisim khuasakna leh thu zuihna a khen mi na hi hiam? Nihna-ah tua bangin a tuam koih mi na hihleh koi bangin thu zuihna in na sepna, na hihna khempeuh hong huzaap ding hiam?\nNgaihsutbeh Ding: Pian.3; Thna. 2:18–23, Ephesians 6:5–8; Ellen G. White, “The Temptation and Fall,” pp. 52–62, Patriarchs and Prophets sim in.\nNasep in thupha hiam ahihkeileh hamsiatna hiam? Nasep in mawhna hang a hamsiatna tawh kibang hi (Pian.3:17). Ahi zongin limtak kantel hi lehang hamsiatna thuak pen leitang hi-in, nasepna hi lo hi. Ellen G. White hong hilh bangin nasep in Pasian hong piak thupha khat hi: “Huan bawlin leitang kepcingna in Pasian in itna tawh mihing nasep dingin a hong piak ahi hi. Pumpi ki-uk zawh nading, silesa, gawl deihna zawhzawh nading, pumpi deihna thuakzawhhat nadingin a hong kisinsak ahi hi. Mawhna hangin kiamsuknate pan khantoh theih nading, mawhna siatsak nate puahphat nadingin nasep hong guan hi.” Patriarchs and Prophets, 17 p.\nGimlua tawllua-in nasepna, nuaisiahte ukcipna, ahih keileh na dang thu dang kinlo-in nasep bek mah mannei-sa cihte in hamsiatna khat hi. Koi koi dinmun hi taleh nasep tawh kisai-in asia leh apha khentel ding kisam hi. Khristian pilsinna-ah sangnaupangte in nasep manphatna a theih dingun hilh kisam hi. Tua bang mahin nasep bek mah thupi penin koih loh ding kisam hi.\n1. Thna 2:18–24 sim in. Koi bangin Solomon in nasep pen thupha hi thei, hamsiatna zong hi thei hi, ci-in ngaihsun hiam? Koi bangin lungsim puak ngaihsutna in nasep pen thupha hi ding hiam, hi lo ding hiam cih ngaihsutna hong huzaap hiam?\n2. Sepna tawh innkuan a kem, a picingsak ihi hi Koi bangin nasep in inntungah hoihlam huzaap hi ding hiam?\n3. Hoih takin nasem mi leh nasep uuk mi hih ding hoih hi; ahizongin na sep bek a uuk mi suahkhak loh nading bang in hong dal ding hiam? Thna. 2:23.\n4. Paul in kiciantakin hong hilh thu in: “Note tawh ka hong omkhawm lai-un na a sem lo mi peuhmah in an nesak kei un,” ci-in ka hong gen uh hi” (2 Thess. 3:10). Hih thu in khiatna nei hi. Ahi zongin a kizat theihlohna mun zong om a, bang mun, bang thute-ah zat ding hoih lo hiam? Zuih loh theih loh thukhun khatin koih khak loh ding kisam hi lo hiam?


url: =Ka zak den ngei thukhat ~ Timothy (Naulak) :: ZOMI DAILY\nposted on 8 January 2016 at 12:23 am Lomkholna: News, TimothyNaulak\nKa zakdenngei thukhat in banghiam cihleh Kawlgam sung ah Galkap in hong uk pen hoih zaw hi, Galkap in hong uk kei leh migilo hongtam ding aa, mi nam khat leh khat, pawl khat lehkhat ect…. Ki do na , kit el khialh na, ki muh dah na tam in tua hang in ki buai zaw kha ding hi. Nek leh dawn k icing in, hoih tak hong uk peuh leh uh Galkap uk na mah ahoihpen hi. Tu laitak aa ih om dan ( Galkap ukna) mah ahoihpen, ki lem na om pen galmuang pen cih ahihi.\nKawlgam sung ah Galkap in thuneih na hong ngahkhit zawh kum tampi tak hi in mipi thuneih na ( Democracy) tawh ki uk na maan hong theisak kha ngeilo uhhi. Galkap uk nagam te sang in Democracy ki uk nagam te ah galmuang zaw hi cih ih theih ding thupi masa hi. Banghang hiam cih leh Democracy gam ah migilo, buai na aom ciang in Palik ten ma hong la in, gal aom leh galkap mah in ma hong la pah lel uhhi. Galkap ki uk na gambek ah galkap in nasem theibek cih na hi zenzen lo hi.\nGalkap cih ciang in gal aom leh asim ding ado ding hi uh aa, Democracy gam ahih man in galkap om nawn lo ding cih na hi peuhmah lo hi. Tulai tak kawlgam galkap bang ci leng pen International level taktak hi nai lo lai hi. Democracy taktak tawh ki uk na hoih ih neih ciang Galkap, Palik pen tulai tak aa Galkap, Palik dinmun sang in ahoih zaw leh a sensang zaw in ki puahphat toh hong kul ding hi. Tua ahih man in Palik, Galkap in gamsung daih na, galmuanna aom theih na ding in a vaipuak(tavuan) uh lian zaw tham lai ding cih na ahihi. Mipi thuneih na(Democracy) tawh ki uk na hi tah ci aa utut aa om theih, ut bangbang aa gamtat theih hi tuan lo hi.\nGenteh na in ah mipi thuneih na hi ci in minam khat in minamkhat sim mawh, mi khat in mi dang khat sim mawh, bawl sia, numei buan, mi ki that akipan buai na tuamtuam bawl thei ding cih na hi zenzen lo hi. Galkap uk na sung ah mipi in thu ki neithei lo in Galkap te khutnuai ah ki om in hongsawl na bangbang ki mang in ki zui hi. Mipi thuneih na nuai leuleu takciang in Mipi in ih deihloh, thusia la sia aom ciang in Palik te deihbangbang in kisam in thubuai aom loh na ding, gal muan na aom theih na ding in galkap in ma hong la vatvat ding uh hi.\nCih nop na ah Palik, galkap te in mipi hoihna ding ahih nak leh mipi thu hongmang ding, mipi deihna bangin ma hong la ding, mipi te sawltak tangzang hong suak ding cih na hi zaw hi. Tua ahih man in ih gamsung ah, ih khua sung ah, ih vengsung ah buai na, haksat na ih neihciang, ahunlap in leh amanlang theipen aa hong huh theih na ding un Palik, galkap te zong atawntung aa akigingden ding in hong om ding uhhi. US gam sung ah buai na khat aom ciang 911 nambat metziau aa palik, galkap akisap theih ziau mahbang in ih gam Kawlgamsung ah zong mipi ki uk na hoih , mipi thuneih na taktak (Federal Democracr) ki uk na tawh ih ki uk ni ciang galmuang in, hong nuam mahmah ding hi. Galkap uk na sung ah na om lai hongbang nawn lo ding aa vasa abuk pan aki khahkhia bang in suakta kisa in huihsiangtho na diik thei ding aa mihing manphatna na tel pan ding hi.\nTua niciang mipi in buai na ih neih leh haksat na ih neih leh tu laitak aa na hopih ngamloh, na gal etet, a muh khak ding uh zong na ut loh ih kih takmahmah galkap, palik te pen ahunlap in nang hong cing te leh na deih hunhun in nasap, na sawl te hong suak ding uhhi. Sate (pyine) tek ah palik om in galkap om ding aa, Unian(pythawngsuh) ah palik om in galkap om ding hi. A mau mun santek ah vaipuak(tavuan) hong la ding uh aa galkap thuneih na ( galkap uk na) hun lai bang dan hi lo in mipi sawltang zang te hongsuak ding uhhi.\nGalkap uk na sung ah Galkap ten mipi te sawltangzang in nei uh aa mipi thuneihna ( Democracy) ki uk na sung ah mipi in Galkap, palik te sawltangzang in nei uhhi. Tua ahih man in mipi thuneihna maan ih neih theih na ding thunget na leh tha leh ngal tawh ma la ciat ni.\nPrevious: Kawlgam ah KBZ Bank pan sumguksawm khat kiman\nNext: US gamsung khualzinna pawlkhat – 6


url: =Zomite' Lungsim Puakzia Ding I Lunggulh Thu\nSia Kam Khaw Thang a kipan hong nusia sa, Zomi lakah ih mipil, makai tuamtuamte tungtawnin ka ngaihsut theih zel thu pawl khat ih Zomi pihte lakah kong hawmsawn nuam hi. Kei ngaihsut bangin a ngaihsun kha zong tampi om dingin lamen ing.\nI minam sungah ki kholh pih zia, ih khan hun leh ih omna mun tawh ki zui-in a theih huai pipi kuamah ih ki theih kim loh hangin ei mi phazah tawh kizui-in mipil misiam leh mi hau zong tampi om khin zo hihang. Kaamsiatna ih ci ding hiam, Pasian deihna ih ci ding hiam tuate' lakah mihingte' mitmuhna ah a hun cing nailo pipi in lamet loh laitak hong nusia leh Sia Thang dan maha khangcingsa zong hong nusia tampi tak mah om hi. Tua hong nusia sa ih makai, mipilte in kuama phawk loh laitakin a pil a siamna leh a tha neih zah un na hanciam uh a, ih lamet ngam loh zah donga a thupi sepna leh pilna na nei mah uh hi.\nAhi zongin tua a etteh taak pilna, sepnate pen a sihma, a damlai sangin a sih khit teh ki thei zaw, mipi aadingin ki pholh khia pan tamzaw uh hi. Ahang kan ciat leng ih muhna tuamtuam om kha thei ding hi. Keima mimal upmawhna ah; ih mipil ih makai leh ih mihaute pen hong nusiatma sangin hong nusiat khit teh tha kipia, ki pahtawi, thu kidong nuam, pammaih kisa pan zaw in ka mu hi. Tua banah a misipa leh a pahtawi nuam pan leh a huh nuam phingte aadingin zong phattuamna om nawn in zong up huai khollo hi.\nPaunak Lai Siangtho a lian sawm, a neu nga sungah; "A hun-a an a lapa mipil hi a, an lak hun-a ihmu-pa in maizumna a ngah hi." a cih mah bangin a hun lai a, tha ki piakna leh pahtawina in phat tuamna hong pia zaw tham ding hi. Ih sih cianga ki pahtawi zah in ih dam lai in ki panpihin ki pahtawi zo leng phattuamna tampi om zawkan lai ding hi. Pasian huhna tawh ei Zomite zong ih cihmawh luatna panin Pasian in hong phongto a, tu in tagah nawi muh bangin nuntakna tampi ki lamdangin ih lungsimte zong ki lamdang hi. Nidanga ih ngaihsut ngei lohte zong ki ngaihsun kha in, pau ding zonga ih ngaihsut ngei lohte zong ki pau khial kha thei hi. Zomite khan tohna ding ih manawh laitakin ih mipil ih mi siamte, ih mi haute, ih makaite thadah nading kammal leh lai peuh suangtat sat ngam, ak eek lawngngam banga ih gelh khak loh ding thupi phadiak hi.\nKuamah ih kihuh zo kei zongin ih kammal leh laigelhna hang peuh tawh ih makaite leh, mipilte, mihaute ih thadah sak khak loh ding kidop huai hi. Mi thupi ih sak hat pen a sih ciangin ih pahtawi nop leh a dam lai in zong ahithei banga pahtawi kholh theih ding thupi mahmah hi. Ih mipilte leh mihaute in a dam sungin a hih theih tawp un Zomite' aading ma hong pan ding uh lampi khak lo in hon sak den ding hanciam ni.\nImipil leh mihaute in zong ih mite omzia leh thanemnate theih siam a, ih nuak , ih thangpaih lak het loh ding pen ciimna leh mipi cing hihna zong mangngilh kei ni. Khangnote leh ngaihsut kholh theihna a neilo khat leh nihte' laigelh, kampau peuh tawh na ngim na tupna, Zomi te aading na deih saknate thakiam sak het lo in saipi banga, na kalsuan ciatciat ding a thupi ahi hi. Nasepna thupite a ki khaktan theih nadingin makai thupite ki khaktan masak ding Satan vanzat lian pen ahi hi. Satan molhtumte lakah a ki zangthei kim pen leh a gualzo pente in; Ki phatsakna, Ki hazatna, Thumaan lohna, Angsung bek khualna, Hun tomno sung bek khualnate a kipan a tuamtuam tampi omlai hi.\nAhuampi in gen ni cileng, Zomite a tamzaw pen, mipi aading khualna sangin aituam kikhualna ah minam dangte sangin muibun zaw hihang. Ahi zongin a tawpna enleng, Kawlte' pauciin khat om ngei mah bangin; "Mi tampi aading a semte in ama aading lawhcing hi" cih pen ih ngaihsut ding thupi hi. Leitung mipite lakah khat ahi, sisan luan kullo a, suahtakna a lathei India kumpi, Mahatma Gandhi kammal namnga te: (1) Na ngaihsutna(your thought) kidawm in, na kammal in zui ding hi.(2) Na kammal(your word) ki dawm in, na gamtatna in zui ding hi. (3) Na gamtatna (your behave) ki dawm in, na zongsatna in zui ding hi.(4) Na zongsatna( your habit) kidawm in, na manphatna in zui ding hi. (5) Na manphatna (your value) kidawm in, Na tawntung mun ( your destiny) in zui ding hi.\nBy: Rev. Mang Khan Khup, Canada


url: =Ki deidanna pan ki lamdanna ah :: ZOMI DAILY\nposted on 27 February 2015 at 3:02 pm Lomkholna: Article, SuanghDal\nKilamdanna (Distinction) a piang sak kideidanna (Discrimination) thu up kul\nHellelujah a ci pahpah lote le kamtuam ngah lote in Kha nial uh hi. A langkhat te leuleu in tua banga kamtuam pau le Hellelujah a ci thapai teng dawivei hi ci uh hi. Hih banga eimau sungsuak upna tek tawh kideidanna piang hi.\nLai Siangtho sungah “Note tawh a kituakzah valin kilian ngaihsutzaw kha kei un. Pasian in note’ tungah upna ong piakzah tawh kizui-in kingaihsun bek zaw unla, a kilawm ciang khat bekin kingaihsun un” ci hi (Rom. 12: 3). Pasian in deidanna nei het lo napi-in ahi zongin Israel te Egypt mite a deidan Egypt kumpi pa Pharo le Moses kikal ah kilamdanna a piangsak thei pa ahi hi.\nHotkhiatna pen kideidanna nei lo Pasian’ khut sung pan hong piang ahi hi. Mawhna hang aa kideidanna hih leitung ah Pasian’ ong hotkhiatna in kilamdanna piangsak a, tua kilamdanna pen hotkhiatna ahi hi. Tua ahih manin kideidanna pen Pasian hang hi lo-in mawhnei nang le kei hang hi a, ahi zongin tua kideidanna pan’n kilamdanna a piang sak hotkhiatna pen Pasian hang bek ahihna up kul hi.\nTopa mitsuan upna in kilamdanna piangsak hamtang hi. Paikhiatna 8: 23na ah Topa in Moses kiangah Pharo tungah hi bangin gen in, “Tua bangin keima mite le nangma mite a kilamdan’na khat ka bawl ding hi, ci-in gen in,” ci sak hi.\nPrevious: I thupingaihsut bang? ~ T. Sawm Lian\nNext: Tulaai Leitung Thuthang Tuamtuam Updates Feb 26, 2015\nZomi Khristian te sungah kilem kikna ~ Dr. Pau Khan En


url: =Christmas Sermon: Christmas bawlzia nam 4 ~ Thang Van Lian :: ZOMI DAILY\nChristmas Sermon: Christmas bawlzia nam 4 ~ Thang Van Lian\nposted on 5 December 2019 at 7:48 pm Lomkholna: Article, Biakna, Christmas, Thangvanlian\nBang hangin kumsim Christmas bawl ihi hiam? Vantung mite in Choir lapi hong sa suk uh ahih manin Jesuh suahna pibawl mahmah uh ahihna hong phawksak hi. Leitungbuppi a hon khiapa Jesuh thupi sa ihih leh ama suah hun phawkna bawl ding zong a kilawm mah ahi hi.\n1: Kumpipa Herod leh Christmas (Mt 2:1-18)\nHerod pen migilo, a innkuanpihte nangawn a that lum ziauziau khat hi. A zite khat leh a tate nih zong a thatpa hi. Ama za luah ding kumpi dang a pian ding dah mahmah khalau den hi. Ama thu tawh kituak kei leh thah lup a sawm pahpah migilo khat ahi hi. Jesuh bia nuam ing, a cih hangin a that nuam ahi hi. Ama thupiakna tawh pasalno kum 2 nuaisiah a kithat 14000 val hi, ci-in kiciamteh hi. Pawlkhat in 64000 hi ci uh a, pawlkhat in 144000 pha ham tang ding hi, ci uh hi.\nTuhunin zong Herod tawh a kibang hausa khawng, veng makai leh Pawlpi makai khawng, sum nei pian khawng om thei kha ding hi hang. Herod bangin gitlohna tawh a kidim, ama zalaih ding mi limlim a deih lo, panmun khat ngah leh midang a awn nuam nawn lo, a tawntung a a ukcip nuam den mite adingin hong suak Honpa Jesuh pianna pen dahna suak zaw hi. Bang hang hiam cih leh Jesuh pen kiniam khiatna lo tawh kimu zo lo, biakna kipia thei lo ahi hi.\n2. Zinbuk Neipa leh Christmas (Lk 2:5-7)\nJoseph leh Mary te nupa Bethlehem khua hong tun uh ciangin zintunna ding zinbuk awng nawn lo hi, cih i zak zel thu ahi hi. Zinbuk awng nawn lo ahih manin bawng annekna kuang sungah Jesuh kisial hi. Israel mite ngeina ah zindo ding pen vantung mi zindo bangin a ngaihsut khat uh ahih manin Joseph leh Mary te innkuan adingin zinbuk awng nawn lo, cih pen amau mai ah mi na tam lua khin hi ding hi. Zinbuk neipa in a bawlsiat nop man leh a gawt nop manin zinbuk a pia lo leh a tuam bawl zong hi tuan sam lo kha ding hi.\nJesuh omna ding om lo zah dongin i nuntakna sungah buaina, manlahna leh paulap dang a tam luat leh Christmas hun a hong suak naungek Jesuh ei sungah hong suak thei lo ding ahi hi. Zinbuk neipa in zindang na hau lua khin ahih manin Jesuh suah lam phawk lo a, Jesuh bia kha lo hi. I khua i gei nai a hong suak ei hong hon dingpa Jesuh suah lam a phawk lo zah dong a i om khak loh ding thupi mahmah hi. Jesuh lo kumpi dang i lungsim leh i nuntakna ah anih in om kop thei lo ahi hi.\n3. Tuucingte leh Christmas (Lk 2:8-20)\nVantung mite in tuucingte kiangah Christmas carol singing choir lapi (Zanvak la) kilawm takin na sa uh hi. Jerusam khuapi sung hi hen la, biakinn tung san tak khawngah sa le uh kilawm zaw ding tawh kibang napi tuucingte kiangah phatna lapi na kisa sese hi. Tua hun a biakna makaite thu kidong ding hi leh meeting sawm vei a bawl phial uh zongin vantung mite lasakna ding mun pen tuucingte kiang hi ta hen, ci ngei lo kha ding uh hi.\nTuucingte in Jesuh suahna thu vantung mite kiang panin a bil uh tawh za in Pasian’ vangliatna taang zong a mit uh tawh mu kha uh hi. Tua hi bek loin vantung mite’ gen Jesuh mahmah bawng annekna kuang sung a kisial mu kha uh hi. Hong suak naungek bia kha uh a lungdam maitai takin Pasian’ min phat kawmsa in ciah kik uh hi. Biakinn pan kua teng Pasian’ min phat kawm sa in inn lam i ciah hiam? Christmas sung kua teng mai gum sa khawngin i ciah hiam?\nTuni-in tual niam kisa, pangpa kisa leh lungneu kisa-in tuucingte omna gamsung tawh a kibang dinmun leh nuntakna ah a om mite adingin vantung mite in Honpa Jesuh hong suak zo hi, ci-in thu hong tangko uh ahi hi. Amen, ci pah in la, Jesuh dawn dingin hong nawh tai in! Bang dinmun bang dinmun ah om ta le hang tuni-in a hong suak naungek Jesuh en dingin na pai nak leh Jesuh na mu pel mawh ding a, lungdam sa leh Pasian’ min phat kawm sa-in Topan inn lam hong zuansak kik ding hi. Tuucingte pen vantung mite zanvak lasak a zak bek uh tawh phasak mai loin tuute nusia-in Bethlehem dong a pai mah bangun hong suak naungek Jesuh en ding leh bia dingin paisan ding leh nusiat ding pawlkhat om tuak hi. Tuucingte in a lawhcing Christmas a zang uh ahi hi.\n4. Mipilte leh Christmas (Mt 2:1-12)\nHih mipil thumte pen Sheba, Arabia leh Egypt gam pan a hong pai uh hi, ci-in kiciamteh hi. Gamlapi mun tuam tek pan hong pai uh ahi hi. Mipil hi bek loin kumpi hi, kici lai hi. Mipilte in Jesuh suahna aksi pan thei khin mu khin lel uh ahih manin lungkim ziau le uh kilawm napi tua hong suak Jesuh a bia dingin amau gam tek pan hong kuan khia uh hi. Mipilte in Jesuh suahna thu thei bek hi loin mu nuam bia nuam uh ahih manin inn leh lo khua le tui nusia-in kuan khia uh hi. Mipilte mah in Jesuh mu nuam, bia nuam uh hi. Jesuh na muh nop pen mipil na hihna ahi hi.\nJesuh tawh a kimuh uh ciangin kiniam khiatin khuk dinin bia uh hi, ci hi. Pasian biakna man taktak pen lamet leh kalh bangmah om loin kumpite kumpipa mai ah kiniam khiat a kunsuk… cihna ahi hi. Kiniam khiat a khukdinna lo tawh a lawhcing Christmas kibawl thei lo, cih ding hi. Tua bek hi lo lai-in Jesuh tawh a kimuh uh ciangin Jesuh adingin a puak uh gobawm (Treasures/bhan-dha-oh-sa) hongin Jesuh adingin van manpha pia uh hi, ci hi. Jesuh mu dingin a pai mite peuhmah in Jesuh adingin a manpha pen hun leh neihsa thatang phal mahmah uh hi. Jesuh a mute in a nei lian pen teng a kepna uh gobawmte Jesuh adingin hong khia uh hi.\nTuni-in Jesuh tawh a kimu khat mi kua teng i om ding hiam? Jesuh tawh i kimuh manin bang teng kihong hiam? Hih pen Lai Siangtho in a gen biakpiakna man taktak ahi hi. Thupha deih man peuh, music tum nop mah peuh leh makai ut man peuh tawh a pai a kineih hi bek loin a neih lian pente mah uh kengin Jesuh bia uh hi. Jesuh tawh a kimuh khit uh mipilte a ciah uh ciangin lampi dang tawn uh hi, ci hi. Koi lam tawn ding, cih lamlakpa Jesuh ahi hi. Topa’ hong hilhna lampi i zuih theih ding thupi mahmah hi. Jesuh tawh kimuh ma leh kimuh khit khualzinna lampi tot kibang thei nawn lo ahi hi.\nKumpipa Herod leh zinbuk neipa adingin Jesuh suahna pen Christmas lawhcing het lo suak hi. Ahi zongin tuucingte leh mipilte in ahih uh leh hong suak naungek Jesuh mu kha, bia kha uh ahih manin Christmas lawhcing a zang kha uh suak hi. Tuni-in nang leh kei in Herod dan maw, zinbuk neipa dan maw, tuucingte dan maw, ahih kei leh mipilte bang hi zaw ding? Nangma khensatna tawh kizui-in a lawhsam Christmas lah suak thei, a lawhcing Christmas lah suak thei ahi hi. A lawhcing Christmas zang thei kim ciat dingin Topan thupha hong pia ta hen. Amen. Rev. Thang Van Lian\nPrevious: Nasum: Thupha maw? Samsiatna hi sak ding? ~ Khup Khen Thang\nNext: USA, Kansas pan Pu Daniel Maungpi in hongnusia\nAustralia, Melbourne ah 21st Century Pinlong muakna leh lungkimna pawi kibawl\nBangteng gen khongding! ~ Dimno’ Pa\nGZA mintawh Zogam Donghu huhna (Update 07 August)\nUS California ah gamsung meikatna hangin mi 10 sikhin, mi 20,000 val kihemkhia


url: =Ettehpha Hi In ~ Hau Za Cin :: ZOMI DAILY\nposted on 23 March 2016 at 7:00 am Lomkholna: Article, Hauzacin\nA lamdang mahmah khat bel ahoih in na gamtat sangin a sia in gamta lecin mite in hong mitsuan baihzaw hi. Ahi zongin a hoih in gamta lecin mite na mulo tuan hetlo hi. Mulolo bek hilo in mangngilh nawnlo uh hi. A mitkha vuah, a lungsim vuah thaam den a, ettehpha na suak hi. Good example, model, hero, or influencial na suak hi.\nKhangkhat nuntak ding ciatciat ah tua banga mite ettehpha hih ding na ut hiam? Na ngaihsun ngei hiam? Nang zong na ut hiam? Mite nuntakna ah a hoihlam in hong ki etteh hi ciin na kithei ngei hiam? Mite in nang hong et ciangin nang nuntakna pan a hoih nuntakna thak a lak ding uh a om in na thei ngei hiam? A kilawm, a siangtho, a hoih nuntakna a lak nuntakna na nungta hiam? A hoih lamin mite nuntakna na khel thei hi cih na phawk kha ngei hiam? Tua banga nuntak gamtat ding na sawm ngei hiam?\nMite tawh na kiho ciang mite lungsim a hoih lamin na zeel zo hiam? A hoih a pha dingin na ngaihsunsak thei hiam? A hoih ngaihsutna nei dingin a lungsim na hei thei hiam? Nang hong kimuh ciangin mite in ‘lametna’ a nei uh hiam? A hoih a pha sin ding, zil ding, theih ding lametna a nei uh hiam? Mite in nang tawh kimuh ding, kiho ding, kikholh ding a lunggulh uh hiam?\nMite in nang tawh nasepkhop ding, kikupkhop ding, vaihawm khop ding a lunggulh uh hiam- tua bang mite itna, angtanna, lunggulhna nangma nuntakna ah a om hiam? Mite in nang tung pan theihnop, dotnop a neih uh leh mite in hong muang, hong it, hong pakta, hong etteh cihna hi a, na nuntakna etlawm in ettehpha suak hi cihna hi. Tua bang na neih leh mite adingin lamlakpa, ettehtaakpa, ettehpha na hi cihna hi.\nZahtakna, itna tawh mite in hong hopih leh mi hampha na hi a, mite adingin lametna na hi hi. Tua bang dinmun na din khak leh na kiniamkhiat mahmah ding kisam a, na thudikna, na thumaanna na khahsuahloh ding na hanciam den ding ahi hi. Mimal hamphatna sangin mipi hamphatna ding na nuntakna ah kimu cihna hi a, tua manin mi khempeuh in hong pakta cihna hi. Thudik, thuman deihte in hong pakta dinga, angsungthei leh mimal hamphatna bek a ngaihsun nuntakna in hong paktalo ding hi.\nMite ettehpha suak cih pen amau pau siam kul cihna hituanlo hi. A vom, a kang lakah zong na gamtatzia in mite mit ah etlawm suak thei a, laikung laidal tawh gelh kul tuanlo hi. Hong et dan, hong hopih dan, hong maitai dan panin mite in nang pen ettehpha maw phalo cih tel khin pah uh hi. Mithak khat peuhpeuh tawh kimuh ciang koi bang mi hiding cih pen theihna dingin second nga sung bek kisam hi ci uh hi.\nMit tawh kimuh, kampau masa pen ah a mizia ding kitel pah hi ci uh hi. Tua bang hun ciang mite in nang tawh kizop tohtoh ding alunggulh uh hiam, ahih kei leh hong ngelsan bawl pah uh hiam? Mite mit hek, lu hek tawh kituak in telsiam, zuisiam peuh leng mite tawh kikholhna, kizopna kizom toto thei hi.\nMite etteh, mite thudot, mite zuihnop mite in a kim a kianga om peuhmah ama pumpi bangin ngaihsun in thusim in thupi bawl ciat hi kici hi. A thugen khat peuh uh lunglut takin bil dawh, a thugen khempeuh uh hoihtak ngaihsak, a dotna khempeuh uh lungsim takpi tawh dawngkik, kamnem, lungnem takin deidan neilo in lungkimsak ciat thei uh hi.\nMite tawh kikholh theihna ding, kizop theihna dingin a thupi penpen lungduai taka mite thugen ngaihsak, bil dawh hit hiat theihna hi kici hi. Kiho ciang mite thugen tel hi hang cih lahna in a gennop uh eima tel danin khatvei genkik pen a thugen ngaihsak hihang cihna hi. Tua pen mi tawh kikhawl siamte holim dan hi kici hi.\nMite in ettehpha in hong neih ciangin i hopih dan, i kholhpih dan, i awsuah leh i gamtat khempeuh ah ahoih, a etlawm in i om theih den ding thupi mahmah hi. Mite lunggulhna zaksak ding, mite deihna telpih ding, mite kisap khualpi zo ding. Tua bang kawmkawmin nang deihna leh nang hoihsak a hoihzaw ahih leh tua banga amau nuntakna hei zo dingin na pattah siam ding ahi hi.\nUt in utta kei leng mi khat beek in hong etteh a, tua hong ettehte tungah limpha, ettehpha i suak nak leh leitungah mihing khat a hoih a kilawm in a gamta kibehlap cihna hi. Tua manin a hoih, a ettehhuai, a thudik a nuntak ding hanciam huai hi. A tawpna ah thudik, thumaan bek mah to pen ahih manin. Mite ettehpha suak ciat ni. Hau Za Cin\nPrevious: Phawkna Hun ~ Pa Ngin Lam Thang (Mualbem, kum 30)\nNext: Nupa kaal theihding ~ David Tuang


url: =Tatmadaw te’n Karen State sungah aphum uh Landmines teng hemkhiading :: ZOMI DAILY\nposted on 10 May 2017 at 8:41 pm Lomkholna: Myanmar, News, Sawltak\nKawl galkap “Myanmar Army” te’n Karen National Union (KNU) tetawh ki thukimna dungzui in Karen State leisung ah aphum uh Landmines teng hemkhiading cih Irrawaddy pan kiza hi.\nJoint Ceasefire Monitoring Committee (JMC) leh KNU te abeisa kalsung in Yangon ah ni 3 sungtak kikupkhopna anei uh hi a, tuapan in ki thukimna tawh leisung akiphum Mines teng hemkhiading ci’n Friday ni in Myanmar Army (Tatmadaw) pan Spokesperson Col Wunna Aung in genkhia hi.\nLeisung akiselsim Bomb ahih keileh Landmine tengpen banghun pan kipanin ki hemkhiading cihpen kithei nailo hi.\nCol Wunna Aung in agenkhiatna ah Myanmar gamsung ah Landmine akisiahna kuampi 3 om cihi. Tuapen Karen State, Shan States leh Bago Division sungteng ahihi.\nMyanmar Army te’n damdam in tua leisung akiselsim Mines teng hemkhiading uh cihi.\nKNU Vice Chairperson Kwe Htoo Win inzong amau galkapte’n leisung ah aphum Landmine te hemkhiading uh cihi. Ama galkap te’n Land Mines akoihte uhpen Public mipi omna munah akikoih hilo in, buaina apianna mun “Conflict Areas” te bekah akikoih hi cihzong genkhia hi.\nHih Landmine hepkhiatding pen ahun tawlpikhat mah lading a, tuaban ah hihbangin hepkhiatna akibawlma inzong mipi te tungah zaksakna neihkul dinghi. Koimun tengah Demining Project kisemding cih ahunma in zaksakloh phamawhding hi ci’n Kwe Htoo Win in genbeh hi.\nHih leisung ah amiphun Landmine te hangin Kawlgam ah asi aliam tampi aomkhit banah khuttawng khetang zong tampi omkhin hi. Adiakdiak in Land Mines aomlam bangmah atheikhalo, khuasung mipi tampi inzong tuahsiatlawh uhhi.\nNisim nektawm zongding in gamsung kuankhia in, Landmine sikkha in atuahsia, asi tampi zong omkhintham kici hi.\nLandmines zatna hangin atuahsia sihna apiang cihpen leitung gambup aki etphat ciangin Kawlgam pen tuahsiatna atampen 3 na ah om hi. Asia gamsungbek hileh Kawlgam pen tuahsiatna atampenpen cimawk hi. ZD Sawltak #zomidaily\nPrevious: Yangon River sungah Water Taxi zatpen June khasung in kipan tading\nNext: Padenpauh maan tam – Mary Lu Leon, San Jose, California ~ T. Sawmlian


url: =Tapidaw Lampuite ii Updaan tatuam te « Nikonghong\nHome » Biakna » Tapidaw Lampuite ii Updaan tatuam te\nTapidaw Lampuite ii Updaan tatuam te\nSurvey akivawtna khat ah tuhun, Tapidawte ii Pathian thu sonna (Evangelical) a nawngkaisak bel se, Muslim te hizaw ngawl aa, Leitung pilna (Secularisim), leitung van tatuamte le neak thei tatuamte deileina le duleina (Consumerism), le hun taw kizui in apiang thak ngeinate (Pop culture) hi zaw hi ci in kimu vaial hi.\nLeitung ngam 166 ah Pathian thu son, Evangelical 2,200 dektak thu akidokna ah 71% in leitung taw kisai pilna (Secularisim) se Pathian thu sonna ah hong nawngkaisak belh numbat 1 ngal pi hi ci in ngaisun hi.\nLeitung van le neak thei tatuamte deileina le duleina in a 2 na lian belh ngal (67%) hi aa, hun taw kizui in apiang thak leitung ngeina pawl khat ahi, nu le pa khialna (sex), kingamhna (violence) in a 3 na ngal hi aa, (59%) hi.\nTua evangelical Pathian thu son in avaak 2,200 akidokna ah, 47% bekma in Muslimte ii influencena se, hong nawngkai sakpi khat hi ci in son hi.\nPew Research Center te ii biakna le mihingte taw kisai forum pan akivawt tua survey ah, akimu thua thu dang khat in, leitung thangsang ah om mihingte in leitung saksang ah om mihingte sang in mailam atu Pathian thu sonna ah lawp zaw, kin zaw ci hi.\nLeitung thangsang Pathian thu son protestant te akidokna ah, (71%) in tuzawk kum 5 ciang Pathian thu taw kisai in amate ngam tetek uh sea hoi vaial tu, thu um mi tam vaial tu ci in ngaisun aa, leitung saksang Pathian thu son protestant te sung pan (21%) in tuzawk kum 5 ciang a ngeina bangma hi tu ci aa,(33%) in sia vaial tu ci in ngaisun hi.\nLeitung thangsang Tapidaw lampui sung pan (58%) in Pathian thu le la in mihing te tung ah influence zo vaial ci in ngaisun aa, leitung saksang Tapidaw lampui sung pan (66%) in Pathian thu le la in mihing te influence zo ngawl vaial ci in ngaisun hi.\nUS ngam Evangelical lampui sungpan (82%) in Pathian thu le la in US ngam mi te tung influence zo ngawl vaial ci in ngaisun aa, a suuk belh hi.\nNing kum October tha, South Africa ngam, Cape Town khuapi ah akivawt Third Lausanne Congress on World Evangelisation conference ah akaa leitung ngam tam mama pan apai Pathian thu son Tapidaw lampui te tung ah akidokna, survey vawtna pan akimu, akitel thu te ahihi.\nTua tapidaw lampui te tung survey vawtna ah Topa Jesu thu taw kisai amanna le naungil vawt (abortion) taw kisai zong kidong kakuai hi.\n96% in tapidaw upna in tawntung nuntakna nga natu hi aa, hisea bekma om hi (upna dang taw kinga thei ngawl) ci in um hi. 98% in Lai Thiangtho se, Pathian kammal hi ci in saang hi.\n96% in naungil vawt (abortion) se hoi ngawl hi, khial hi ci in ngaisun aa, 84% in nu le nu, pa le pa khialna (homosexuality) se, khialna hi ci in ngaisun hi.\nAlang (50%) in Lai Thiangtho se, ahibabang akhiakna latu (literally) ci in saang aa, (49%) in Pathian se, ei te atu ih ette tu (moral) kul tiuteu ngawl hi ci in saang hi.\n(52%) in zu neak se, Pathian thu son pha khat atu kilawm ngawl hi ci in ngaisun aa, 42% in phamaw sa ngawl hi.\nBy thawngno in Biakna on June 23, 2011 .\n← Sizang Ngeina\tNgual piak Min le Eima Min →\nhoi mama e a at lai taw maw\nLungdam, Topa thupha …..


url: =Buddhist siampu Wiratha in Trump tawh kibang hi’ng ci ~ Thang Khan Lian :: ZOMI DAILY\nposted on 18 November 2016 at 7:38 pm Lomkholna: Myanmar, News, Thangkhanlian\nNov. 18, 2016: Kawlgam-a Ma Ba Tha organisationte’ makai leh Buddhist phunji Ashin Wirathu in ko gamtatna pen leitung bup in lungsim neu ci-in hong kawk tuam uh a, ahih hangin leitung ading democracy’ pu US kiteelna ah President dingin a kiteelcing Trump in Islam a langpan’na leh a gam it dan pen kei’ ngaihsutna tawh kibang a, Trump tawh kibang ka hih manin tu-a kipanin mi’n hong mawhsakna dau deuh ta ding a, hong kawl tawm tuam ta ding hi ci-in gen hi.\nWirathu in US ah Islam kihtakhuaina dal dingin kipawlna om thei a, tuate Kawlgam ah hong pai le uh leh Islam dalna ding tawh kisai thu genkhopna nei ding leh thuhilhna la dingin hong pai uh hen ci-in Nov. 12 in Mandalay monastery ah interview ah gen hi.\nWirathu in ka mite uh leh ka gam uh ka humbit nop manun Islam langpang ka hi uh a, (gam) kuamah thuhilh ding ka kisam kei uh a, ahih hangin ko kiang panin ngaihsutna sin ding leh la dingin kuapeuh hong pai thei uh hi ci phelphal hi.\nWirathu leh Ma Ba Tha-te pen million 55 teenna Kawlgam-ah kihuatna leh minam kideidanna a piangsak leh 2012 in Rakhin state sunga buaina ah Rohingyate 200 kithahna piangsakte hi ci-in kingawh hi. July kha in senior Yangon-a NLD ulian khatin Kawlgam-ah Ma Ba Tha (Committee to Protect Race and Religion zong a kici)-te kisam lo a, hih pawlte thuhilh ding kisam hi a cih manin Ma Ba Tha tawh panin Wirathu hong kidaang koih hi kici hi.\nAugust kha in “Ma Ba Tha kipawlna nakpi takin dau in dual ta hi,” ci-in Myanmar Times headlines ah kituangsak a, ahih hangin Wirathu in hih kipawlna bangmah in dausak tuam zo lo ding a, a khawnkhong in bei lo ding hi ci. NLD in hong deih loin hong beng dai nuam a, ahih hangin thukham kipalsat lo ka hih manun a gamtat ding uh haksa sa uh uh hi ci-in gen hi.\nPrevious: France gamah Indian Filmstar numei khat kisuam sawm ~ Thang Khan Lian\nNext: Kuala Lumpur khuasung ah lungphona neidingte kipanpan ta ~ ZD